Hysbysiad Preifatrwydd EESW\nNod yr hysbysiad preifatrwydd hwn yw rhoi gwybod i chi beth i’w ddisgwyl pan fydd Cynllun Addysg Beirianneg Cymru (EESW) yn casglu gwybodaeth gennych. Rydym o ddifrif ynglŷn â phreifatrwydd a chyfrinachedd ac mae’r holl wybodaeth yr ydym yn ei chasglu, ei phrosesu a’i storio’n cydymffurfio â’r Rheoliad Cyffredinol ar Ddiogelu Data (GDPR) 2016/679 a Deddf Diogelu Data 2018.\nDiben casglu data\nEr mwyn cymryd rhan yn ein gweithgareddau, byddwn yn casglu data personol gennych. Rydym yn gwneud hyn at ein dibenion monitro a gwerthuso ein gweithgareddau ein hunain, ond gellir ei ddefnyddio hefyd ar gyfer adrodd i’n cyllidwyr amrywiol. Bydd y wybodaeth yr ydych yn ei darparu yn cael ei phrosesu gennym fel y gallwn gofnodi eich bod yn cymryd rhan yn ein gweithgareddau. Ni yw’r Rheolydd Data ar gyfer y wybodaeth hon. Fel y Rheolydd Data, rydym yn gyfrifol am benderfynu sut mae eich data personol yn cael ei brosesu ac at ba ddibenion. Pan fo data’n cael ei ddefnyddio at ddibenion gwaith ymchwil, ni fydd unrhyw ddata a fydd yn datgelu pwy ydych yn cael ei gyhoeddi heb gydsyniad penodol yr unigolyn e.e. astudiaethau achos. Am restr o wybodaeth yr ydym yn ei chasglu am unigolion, lawrlwythwch Hysbysiad Preifatrwydd EESW - Gwybodaeth Bellach.\nOs ydych chi'n cymryd rhan sydd naill ai'n byw neu'n astudio yng Ngorllewin, Gogledd Cymru a'r Cymoedd (neu athro sy'n gweithio mewn ysgol / coleg yn y rhanbarth hwn), bydd EESW hefyd yn casglu data ychwanegol oddi wrthych fel rhan o weithrediad STEM Cymru 2 ( gweithredu fel y Prosesydd Data). Am restr lawn o ddata a gasglwyd ar gyfer gweithrediad STEM Cymru 2, cyfeiriwch at Hysbysiad Preifatrwydd Data Cyfranogwyr STEM Cymru 2.\nSail gyfreithlon dros brosesu eich data\nMae seiliau cyfreithlon perthnasol y GDPR ar gyfer casglu eich data personol fel a ganlyn:\nMae’r GDPR yn cydnabod bod rhai mathau o ddata personol yn fwy sensitif, ac yn cael eu dosbarthu fel “data categori arbennig”. Gall EESW gasglu data am iechyd unigolion er mwyn eu galluogi i gymryd rhan mewn rhai o’n gweithgareddau, gan gyfeirio’n benodol at gyflyrau meddygol neu alergeddau, ac at ddibenion ymweliadau â chwmnïau neu ar gyfer aros dros nos mewn prifysgolion.\nMae EESW yn casglu a phrosesu’r data hwn er budd gwrthrych y data er mwyn sicrhau bod unigolion yn cael eu diogelu, yn enwedig pobl ifanc. Caiff y data hwn ei gasglu gyda chydsyniad penodol gan y rhiant/gwarcheidwad/athro. Am restr o ddata categori arbennig a gasglwyd, gweler Hysbysiad Preifatrwydd EESW - Gwybodaeth Bellach.\nPwy arall fydd yn derbyn fy nata?\nMae’r hysbysiad preifatrwydd hwn yn nodi’r ffordd y mae’r wybodaeth hon yn cael ei defnyddio a phwy fydd yn cael mynediad iddi. Mae EESW yn rhannu gwybodaeth â thrydydd parti pan fo hynny’n gwbl angenrheidiol yn unig.\nMae unrhyw drydydd parti’n cynnwys:\nLlywodraeth Cymru/ Swyddfa Cyllid Ewropeaidd Cymru ar gyfer cyfranogwyr cynllun STEM Cymru 2. I wybod sut gallant ddefnyddio eich data, gweler Hysbysiad Preifatrwydd Data Cyfranogwyr STEM Cymru 2\nCyfrifyddion ac archwilwyr ar gyfer rhwymedigaethau ariannol (lle y bo’n berthnasol)\nPenodir gwerthuswyr allanol gan EESW\nBydd EESW yn defnyddio ymgyrchoedd marchnata ar ffurf negeseuon e-bost i athrawon, ysgolion a chyfranogwyr (i EESW a Headstart Cymru dim ond pan fo cyfranogwyr yn 16 oed neu’n hŷn). Cynhelir gwefan MailChimp y tu allan i’r Ardal Economaidd Ewropeaidd a’r unig ddata a gaiff ei lanlwytho gan EESW i MailChimp yw’r enw, yr ysgol/cwmni a’r cyfeiriad e-bost. Mae MailChimp wedi ymrwymo i sicrhau ei fod yn cydymffurfio â’r GDPR ac mae wedi hunan-ardystio â chyfundrefnau EU-U.S. Privacy Shield a Swiss-U.S Privacy Shield ac mae’n trosglwyddo data personol yr Undeb Ewropeaidd/Ardal Economaidd Ewropeaidd yn gyfreithiol i’r UDA yn unol â’n Hardystiad Privacy Shield ni. Os hoffech optio allan ar unrhyw adeg, a fyddech cystal â chlicio ar y ddolen datdanysgrifio ar waelod yr e-bost. Os ydych yn datdanysgrifio fe allem gadw cofnod o’ch gwybodaeth bersonol er mwyn sicrhau nad ydym yn anfon rhagor o ohebiaeth atoch.\nAt ddibenion gwirio, bydd unrhyw ddata yr ydych yn ei roi i ni yn cael ei gadw’n unol â’n polisi ar gyfer cadw dogfennau a hynny am dair blynedd o leiaf wedi i weithgarwch STEM Cymru 2 ddirwyn i ben a gall fod mor ddiweddar â 31 Rhagfyr 2026.\nMae gennych nifer o hawliau mewn perthynas â’ch data personol, fel a ganlyn, fodd bynnag nid yw’r holl hawliau’n berthnasol yn yr holl amgylchiadau.\nYr hawl i gael gwybod – mae’r hysbysiad preifatrwydd hwn yn nodi’r wybodaeth sy’n cael ei chasglu ac yn nodi’r sawl y bydd y wybodaeth honno yn cael ei rhannu ag ef\nYr hawl i gael mynediad – mae gennych hawl i gael mynediad i’r wybodaeth bersonol yr ydym yn ei chadw amdanoch\nYr hawl i gywiro – mae gennych yr hawl i gywiro unrhyw wybodaeth anghywir neu gwblhau unrhyw wybodaeth anghyflawn. Gallwch wneud y cais hwn ar lafar neu’n ysgrifenedig.\nYr hawl i ddileu - Yn gyffredinol, nid oes gan gyfranogwyr yr hawl i ddileu oherwydd nad yw’r hawl hon yn berthnasol os ydych yn defnyddio’r sail gyfreithlon ar gyfer tasg gyhoeddus. Yr unig amgylchiadau lle byddai’r hawl hon yn berthnasol fyddai os nad yw data personol cyfranogwyr yn angenrheidiol mwyach at y dibenion y gwnaethoch eu casglu neu eu prosesu’n wreiddiol, neu os ydych wedi prosesu’r data personol yn anghyfreithlon.\nYr hawl i gyfyngu ar unrhyw brosesu data - mae’r hawl hon yn berthnasol yn unig pan ydych yn dadlau yn erbyn cywirdeb y data, pan fo’r data wedi’i brosesu’n anghyfreithlon neu os ydych wedi gwrthwynebu i’r data gael ei brosesu ac rydym yn ystyried eich achos\nYr hawl i drosglwyddo – dan y sail gyfreithlon ar gyfer casglu data i Swyddfa Cyllid Ewropeaidd Cymru mae’r hawl hon yn cael ei diddymu.\nYr hawl i wrthwynebu - mae gennych yr hawl i wrthwynebu, fodd bynnag mae’n rhaid i chi gael rhesymau penodol a gallem ni/WEFO ddangos sail gyfreithlon dros ddiystyru eich gwrthwynebiad.\nHawliau mewn perthynas â gwneud penderfyniadau a phroffilio awtomatig – ni fyddwn ni/WEFO yn gwneud unrhyw benderfyniadau awtomatig felly nid yw’r hawl hon yn berthnasol.\nAm ragor o wybodaeth, cyfeiriwch at https://ico.org.uk/your-data-matters/\nOs hoffech arfer unrhyw un o’r hawliau hyn, cysylltwch â’n harweinydd diogelu data naill ai dros y ffôn neu’n ysgrifenedig:\nByddwch yn derbyn ymateb o fewn yr amser penodedig gofynnol (mis fel arfer).\nOs ydych chi'n cyfeirio at ddata a gasglwyd gennym fel Prosesydd Data (gweler yr adran Diben Casglu uchod), bydd eich ymholiad yn cael ei gyfeirio at Swyddfa Cyllid Ewropeaidd Cymru (y Rheolwr Data).\nMae gennych hawl i gwyno i Swyddfa’r Comisiynydd Gwybodaeth hefyd, sef y rheolydd annibynnol ar gyfer diogelu data fel a ganlyn:\nDiwygiwyd yr hysbysiad preifatrwydd hwn ddiwethaf ar 9 Tachwedd 2020. Rydym yn adolygu’r hysbysiad preifatrwydd hwn yn rheolaidd a gallwn ei newid o dro i dro drwy ddiwygio’r dudalen hon i adlewyrchu’r newidiadau i’r gyfraith a/neu arferion preifatrwydd. Byddem yn eich annog i wirio’r hysbysiad preifatrwydd hwn yn rheolaidd am unrhyw newidiadau.


Diogelu’r Clogwyni | Asturias yn Gymraeg\nCyhoeddwyd gan: cathasturias | Mawrth 14, 2012\n‘Ma ni off ‘to. Rwy’n gwybod fy mod i wedi ysgrifennu sawl cofnod am bufones Llames de Pría dros y ddwy flynedd ddiwethaf. Yma mae’r mordyllau yng ngharreg galch y clogwyni yn chwistrellu dŵr y môr hyd at 50m i’r awyr – yn dibynnu ar y gwynt, y llanw, a stâd y môr. O’r blaen, trigolion y pentrefi lleol, neu, yn yr haf, ymwelwyr oedd yn aros yn lleol, fyddai’n dod i’w gweld nhw. Ond gydag ymlediad y cyfryngau cymdeithasol electroneg, mae lluniau a fideos o bufones cryf yn cyrraedd miloedd o fewn dim o amser: cyn diwedd y dydd byddan nhw yno yn eu ceir.\nDyma’r maes parcio wnaethpwyd gan gyngor Llanes (sy’n cynnwys pentref Llames – clir i bawb?) yn 2004. Mae’n hollol anghyfreithlon yn ôl cymdeithas trigolion y pentref, ac yn awr maen nhw’n dweud bod cynllun y cyngor yn mynd hyd yn oed yn bellach. Does dim datblygu fel hyn i fod ar y clogwyni, dim ond gweithredoedd amaethyddol, ond hyd yn ddiweddar doedd neb yn cymryd sylw o hynny. Yn awr mae pawb yn gytûn: mae angen rheoli mynediad cerbydau i’r llecyn hwn. Ond mae’r cyngor, yn ôl y trigolion, am wneud hynny drwy gael maes parcio mwy ar y clogwyni, lle maen nhw eisiau gweld lle parcio yn y pentref – gydag eithriadau anabledd.\nAr ein hochr ni i’r afon, mae llywodraeth Asturias o’r diwedd wedi dwyn achos swyddogol yn erbyn y cwmni a gaeodd i fewn rhan o’r clogwyni â wal gerrig, gan gau hefyd hen lwybr i lawr i’r traeth. Nhw hefyd fydd yn penderfynu a fydd cyngor Llanes yn cael gwireddu eu datblygiad. Rhaid gobeithio na fydd unrhyw newid plaid ar ôl yr etholiad yn golygu llai o ddiogelwch i’r clogwyni (hanner) gwyllt hyn.\nCofnodwyd yn amgylchedd, Asturias | Tagiau: amaeth, amgylchedd, bufones, Guadamia, llys, môr, trafnidiaeth, ymwelwyr\n« Colledion Gêm Sbaen\nEtholiadau Asturias »


Rhaglen am Pwyllgor Safonau ar Dydd Mawrth, 18fed Gorffennaf, 2017, 2.00 o'r gloch\nDydd Mawrth, 18fed Gorffennaf, 2017 2.00 o'r gloch\nCais am Ganiatad Arbennig PDF 19 MB\nCyflwynwyd - cais gan y Cynghorydd Carwyn Jones am ganiatâd arbennig mewn perthynas â strategaeth y Cyngor Sir ar gyfer addysg ar yr Ynys yn y tymor canol a’r tymor hir.\nRhoddodd y Pennaeth Swyddogaeth (Busnes y Cyngor) / Swyddog Monitro grynodeb o gefndir y cais, a dywedodd fod y Cyngor Sir yn llunio ac yn cyflwyno cynllun i Lywodraeth Cymru ar hyn o bryd ynghylch ei gynigion ar gyfer moderneiddio ysgolion ar Ynys Môn. Un o'r ardaloedd blaenoriaeth a asesir fydd ward Seiriol, sef ardal y mae’r Cynghorydd Jones yn ei chynrychioli gyda dau aelod arall. Fel aelod lleol, byddai disgwyl iddo gymryd rhan lawn ar lefel leol yn y broses ymgynghori a’r broses gwneud penderfyniadau, hyd at y cyfnod pan roddir y strategaeth ar waith.\nNodwyd bod y Cynghorydd Jones wedi datgan tri diddordeb personol. Mae’n llywodraethwr ysgol a benodwyd gan y Cyngor ac yn Gadeirydd Corff Llywodraethu Ysgol Gynradd Llandegfan, sydd yn un o'r tair ysgol dan ystyriaeth yn ward Seiriol. Mae’r ddau diddordeb personol arall yn ddiddordebau sy’n rhagfarnu hefyd ac maent yn ymwneud ag aelodau o'i deulu, sy'n gyfystyr â chyswllt personol agos fel y diffinnir hynny yn y Côd Ymddygiad. Mae cefnder y Cynghorydd yn cael ei gyflogi yn Ysgol Gynradd Biwmares, sydd hefyd yn cael ei hadolygu yn ward Seiriol. Mae mab ei gefnder hefyd yn mynd i Ysgol Gynradd Llandegfan.\nCydnabu'r Cynghorydd Jones fod y perthnasau a’r cysylltiadau teuluol hyn yn rhai agos, ond mai ei gymhelliad pwysicaf yw budd y ward, a'i fod yn llwyr fwriadu gweithredu er budd ehangach y cyhoedd.\n‘Rhoddwyd cyfle i’r Cynghorydd Jones annerch y Panel a rhoddodd ei farn a’i resymau manwl dros ei gais am ganiatâd arbennig.\nI grynhoi, amlygodd y Cynghorydd Jones bwysigrwydd materion addysg i'r etholwyr yn y ward, a dywedodd ei fod yn teimlo bod dyletswydd arno fel aelod lleol i gymryd rhan yn y broses o ysgrifennu, casglu a rhannu gwybodaeth ynghylch unrhyw gynigion i’r dyfodol ar gyfer addysg yn y ardal. Os rhoddir caniatâd iddo, dywedodd y byddai'n mynychu ac yn siarad yng nghyfarfodydd y Cyngor Cymuned / Tref ac mewn cyfarfodydd cyhoeddus, a hynny er mwyn mesur ac adlewyrchu’r farn leol, a byddai unrhyw benderfyniadau a wneir yn cael effaith ar addysg y cenedlaethau i ddod. Byddai hefyd yn defnyddio cyfryngau cymdeithasol i gasglu a rhannu gwybodaeth. Dywedodd na fyddai'n ceisio pwerau pleidleisio, ac os bydd y Panel yn credu ei fod yn briodol, byddai'n gadael cyfarfodydd yn ystod y pleidleisio. Dywedodd ymhellach ei fod yn dymuno gweithredu fel dolen rhwng ei gymuned a'r Cyngor Sir i sicrhau bod llais y gymuned yn cael ei glywed ac yn cael sylw priodol yn y broses / penderfyniadau a wneir drwy gydol y cyfnodau ymgynghori / gweithredu ac ati.\nNodwyd nad oedd y Cynghorydd Jones wedi mynegi ei ... Gweld y Cofnodion llawn ar gyfer eitem 2.


Disgyblion yn creu beic arbennig i ffrind â phroblemau symudedd | Bargen Ddinesig Bae Abertawe\nDisgyblion yn creu beic arbennig i ffrind â phroblemau symudedd\nMae peirianwyr ifanc brwdfrydig mewn ysgol arloesol yn Sir Gaerfyrddin wedi gwneud treisicl i gyd-ddisgybl sydd ag anawsterau cydbwysedd, symudedd a dysgu.\nTreuliodd disgyblion caredig o flwyddyn 6 yn Ysgol Gynradd Nantgaredig fisoedd yn creu treisicl o Git Infento ar gyfer Ellie Meaden, saith oed, sy'n mynd i uned iaith a lleferydd arbenigol yr ysgol.\nBu'r plant yn creu'r treisicl yn ystod eu hegwyl a rhwng gwersi.\nDywedodd Rhydian Evans, athro blwyddyn chwech yn Ysgol Gynradd Nantgaredig: "Mae'r plant a fuodd yn creu'r treisicl ar gyfer Ellie'n haeddu clod mawr am eu bod wedi gwneud yr holl waith yn eu hamser eu hunain.\n"Roedd 76 cam i'r broses, felly dangosodd y plant amynedd yn ogystal â brwdfrydedd a sgiliau gweithio mewn tîm er budd eu ffrind.\n"Gyda chymaint o swyddi ar fin cael eu creu gan fuddsoddiadau fel Bargen Ddinesig Bae Abertawe, mae'n hanfodol fod pynciau megis peirianneg ymarferol yn cael eu cyflwyno i blant o oedran ifanc."\nDywedodd mam Ellie, Lucy Meaden-Brown: "Mae'n wych o beth fod plant wedi gwneud rhywbeth mor arbennig i gefnogi Ellie.\n"Mae hi wrth ei bodd yn yr awyr agored a chael ychydig o ryddid, felly bydd y treisicl yn wych iddi.\n"Mae Ellie wedi mynd o nerth i nerth yn Ysgol Gynradd Nantgaredig. Mae'n mynd ac yn dod o'r ysgol yn wên o glust i glust, ac mae hyn yn adrodd cyfrolau am y plant, yr athrawon a'r staff eraill yno."\nMae Coleg Prifysgol Abertawe mewn partneriaeth ag Ysgol Gynradd Nantgaredig fel rhan o'i gwaith ymgysylltu ac allgymorth STEM. Nod y gwaith yw cyflwyno'r syniadau diweddaraf mewn gwyddoniaeth, technoleg, peirianneg a mathemateg i blant.\nBu'r brifysgol o gymorth i'r ysgol â chais am grant y Gymdeithas Frenhinol a fu o help i dalu am gostau Cit Infeneto. Yn ogystal, llwyddwyd i gael grant ategol gan Tesco.\nDywedodd Dr Dimitris Pletsas o Goleg Peirianneg Prifysgol Abertawe: "Mae'r byd peirianneg a gweithgynhyrchu yn newid yn gyflym, gan fod technegau megis printio 3D a deallusrwydd artiffisial yn dod yn fwyfwy cyffredin.\n"Mae integreiddio gweithgareddau fel hyn i'r cwricwlwm yn hanfodol i roi'r sgiliau y mae eu hangen ar y plant i gael y swyddi diddorol â chyflog uchel y bydd y sector hwn yn eu creu yn ystod y blynyddoedd nesaf.\n"Mae'n rhoi boddhad mawr fod y brifysgol yn gallu cyd-weithio mor agos â'r ysgol arloesol hon mewn ffordd sy'n cyfoethogi profiadau dysgu plant yno.\n"Mae modd llwyr addasu'r treisicl, felly fydd modd i Ellie barhau i'w ddefnyddio wrth iddi dyfu. Bydd plant blwyddyn 6 yn parhau i wneud mân newidiadau iddo yn ystod y misoedd a'r blynyddoedd nesaf pan fo'r angen.”\nYn ddiweddar, bu Ysgol Gynradd Nantgaredig hefyd yn cymryd rhan mewn ras ceir model a wnaed ag argraffydd 3D ym mharc Caerfyrddin. Ynghyd â disgyblion saith ysgol arall yn Sir Gaerfyrddin, cyn y ras, bu'r plant wrthi'n argraffu'r ceir model yn 3D ac yn eu gosod at ei gilydd eu hunain.


Annog gofalwyr di-dâl i edrych a yw'n bosibl hawlio lwfans. - Powys\nAnnog gofalwyr di-dâl i edrych a yw'n bosibl hawlio lwfans.\nMawrth 22, 2021\nMae gofalwyr di-dâl ym Mhowys - y rhai sy'n gofalu am rywun gyda chyflwr iechyd neu anabledd - yn cael eu hannog i wneud yn siŵr eu bod yn hawlio'r Lwfans i Ofalwyr, os ydyn nhw'n gymwys. Mae Cyngor Sir Powys yn gwneud yr alwad hwn i helpu'r rhai hynny sy'n gwneud y gwaith gwerthfawr hwn.\nDylan Owen yw'r Pennaeth Comisiynu gyda'r cyngor. Fel mae'n esbonio: "Rydym yn credu nad yw rhai gofalwyr di-dâl ym Mhowys yn hawlio'r Lwfans i Ofalwyr o £67.25 yr wythnos ar hyn o bryd fel yw eu hawl."\nEsboniodd Mr Owen bod rhaid i ofalwyr di-dâl ateb y meini prawf canlynol i allu hawlio'r budd-dal:\n· rhaid i'r person dan eich gofal fod yn derbyn budd-dal cymwys megis Lwfans Byw ag Anabledd, Taliadau Annibyniaeth Personol, Lwfans Gweini, Lwfans Gweini Cyson neu Daliad Annibyniaeth y Lluoedd Arfog.\n· Mae angen i chi fod yn darparu o leiaf 35 awr o ofal yr wythnos. Os nad ydych yn gwneud gymaint â hynny, efallai y gallwch hawlio Credyd Gofalwyr - cynllun i ategu cyfraniadau Yswiriant Gwladol;\n· Dylech fod yn ennill llai na £128 ar ôl trethi a rhai treuliau;\n· Rhaid i chi fod dros 16 oed;\n· Ni ddylech fod mewn addysg llawn amser;\n· Dylech fod wedi byw yn y DU am ddwy o'r tair blynedd diwethaf.\nYchwanegodd: "Os ydych chi'n credu fod gennych hawl i'r lwfans hwn, cysylltwch â'n cydweithwyr yn Credu sydd wedi'u comisiynu gan y cyngor i helpu gofalwyr ym Mhowys. Mae ganddynt wybodaeth arbenigol o'r lwfans ac felly'n gallu rhoi'r cyngor iawn i chi."\nGallwch gysylltu â Credu dros y ffôn ar 01597 823800 neu dros e-bost carers@credu.cymru neu ewch ar-lein i www.credu.cymru


Cynhyrchwyr a Chyflenwyr Decor Garden Decor - Ffatri Gyfanwerthu - Homeshining\nArddangosfa Gardd Fach\nMath o Fylbiau: LED\nMae OEM & ODM ar gael, fel y gall lluniau, y lliw, y dyluniadau, y gwead a'r maint gael eu haddasu yn ôl ceisiadau'r prynwyr\nNodwedd allweddol addurniad gardd hyfryd :\n1. Gwneir addurniad gardd hyfryd o ddeunydd resin gwydn sy'n ysgafn ac yn hawdd i'w symud . Dylid dod ag addurniad gardd ddiddorol yn y tu mewn cyn i'r tywydd rhewi ddigwydd.\n2. POWER SYLAR - Mae'r addurniad gardd ddoniol hon yn defnyddio pŵer naturiol yr haul i weithredu panel solar amorffaidd yn amsugno goleuni yn ystod y dydd ac yn ail-godi batri 1.2V 600mAh Ni-Mh y gellir eu hailwefru i'w ddefnyddio yn y tywyllwch. Mae hyn yn dileu eich angen i gyfnewid batris neu osod system pwerus awyr agored drud.\n3. HAWLIAU GWYRDD - mae LEDs yn defnyddio dim ond ffracsiwn o egni ysgafn, sy'n golygu costau ynni is. Maent yn darparu allbwn golau sefydlog dros eu bywyd rhagamcanol a gellir eu gadael ymlaen am oriau heb ddigwyddiad neu ganlyniad os cyffyrddir\n4. Mae'r addurniad hyfryd gardd yn cynnwys switsh ar / i ffwrdd. Cadwch yn y sefyllfa "ymlaen" felly bydd yn codi tâl yn ystod y dydd os bydd yr haul allan a bydd yn troi'n awtomatig yn dywyll. Bydd yn dal i oleuo hyd at 8 awr ar dâl llawn. *\nPris 1.Good: mae gwneuthurwr yn gwerthu'r nwyddau yn uniongyrchol heb unrhyw ffi gudd.\n2. Gwneud yn dda wrth wneud eu samplau eu hunain yn unol â dyluniad y cwsmer.\n3. Mae gennym ni sampl braf sy'n datblygu tîm, nid yn unig yn cynhyrchu ein dyluniad ein hunain, ond hefyd yn dyluniad y cwsmer. Ar gyfer eich syniad, gallwn dynnu llun gorffenedig i'ch cymeradwyaeth o fewn 1 diwrnod cyn dechrau gwneud y samplau.\n4. Gyda'n tîm pwerus. Gallwn gynhyrchu miliynau o ddarnau o resin bob mis i fodloni eich gorchmynion OEM swmp.\n5. Cynigion arbennig: Er mwyn cynnal ein hymrwymiad cystadleuol, rydym yn gyson yn cynnal cynigion arbennig ar ein rhoddion hyrwyddo, yn defnyddio nwyddau, a'n gwasanaethau dylunio. Cysylltwch â'n tîm gwerthu i weld sut y gallwn eich helpu i arbed llawer o arian.\nHot Tags: addurniad gardd doniol, gweithgynhyrchwyr, cyflenwyr, ffatri, cyfanwerthu, wedi'u haddasu\nPâr o: Ornamentau Snow Globe\nNesaf: Gardd Goleuadau Solar Globe\nFfynonellau Dwr Gardd Resin Awyr Agored\nCerfluniau Santa Claus\nBubbler Bath Bath Adar\nFfigurinau Fairy Garden\nGoleuadau Arddangos Carreg Awyr Agored\nPot Pot Cactus


Partneriaethau rhwng Dinasyddion a Darparwyr ar gyfer gwasanaethau gofal a chymorth – Canolfan Cydweithredol Cymru\nHafan > Newyddion > Partneriaethau rhwng Dinasyddion a Darparwyr ar gyfer gwasanaethau gofal a chymorth\nPartneriaethau rhwng Dinasyddion a Darparwyr ar gyfer gwasanaethau gofal a chymorth\nRhan bwysig o’r gwasanaeth Cydweithredu i Ofalu yw helpu i ddatblygu partneriaethau ar gyfer gwasanaethau gofal a chymorth.\nRhan bwysig o’r gwasanaeth Cydweithredu i Ofalu yw helpu i ddatblygu partneriaethau ar gyfer gwasanaethau gofal a chymorth. Un ffordd yr ydym wedi bod yn gwneud hyn yw trwy gefnogi nifer o sefydliadau yn y trydydd sector i ffurfio partneriaethau, er mwyn gwneud cynigion ar y cyd am gontractau’r Awdurdod Lleol. Er bod hyn yn rhan allweddol o gyflawni Cymru well a mwy cydweithredol, nid yw ond yn crafu’r wyneb o ran yr hyn y gall partneriaethau ei olygu i’r sector.\nMae Deddf Gwasanaethau Cymdeithasol a Llesiant (Cymru) 2014 yn gosod dyletswydd ar awdurdodau lleol i hybu mentrau cymdeithasol, mentrau cydweithredol, grwpiau sy’n cael eu harwain gan ddefnyddwyr, a’r trydydd sector wrth ddarparu gofal, cymorth a gwasanaethau ataliol. Yn fwy na hynny, mae’r canllawiau yn Rhan 2 o’r Ddeddf yn gosod dyletswydd ar awdurdodau lleol i hybu gwasanaethau sy’n cynnwys dinasyddion wrth gydgynhyrchu gwasanaethau, a hynny ar lefel unigol, sefydliadol a strategol. Mae nifer o’r sefydliadau yr ydym yn cydweithio â nhw bellach yn awyddus i fwrw ymlaen â chynlluniau arloesol i gyflawni hyn trwy weithio mewn partneriaeth gydweithredol â dinasyddion.\nFelly, sut beth yw partneriaeth gydweithredol? Wel, os dychmygwn bartneriaeth draddodiadol rhwng sefydliadau, bydd nifer o sefydliadau darparu yn dod ynghyd i rannu gwybodaeth ac adnoddau, er mwyn darparu gwasanaeth. Gan ddefnyddio’r un model sylfaenol hwn, yn hytrach na dim ond sefydliadau darparu yn dod ynghyd i ffurfio’r bartneriaeth, gadewch i ni ddychmygu ei bod ‘nawr yn gallu cynnwys grŵp o ddinasyddion fel ‘sefydliad’ partner yn ei hanfod ei hun. Er enghraifft, gallai tenantiaid sy’n rhan o gynllun tai, sy’n cael gofal cartref gan asiantaeth allanol, ffurfio eu pwyllgor eu hunain er mwyn gweithio mewn partneriaeth â’r darparwr tai neu’r asiantaeth ofal i gynllunio’r gwaith o gydgysylltu gwasanaethau.\nGall Cydweithredu i Ofalu gefnogi’r dinasyddion i ffurfio eu pwyllgor, ac yna, yn ei dro, helpu i sefydlu model partneriaeth sy’n rhoi statws cyfartal iddynt hwy a’r darparwyr wrth wneud penderfyniadau strategol. Trwy gydweithredu yn y ffordd hon, mae gan ddinasyddion bellach lais cyfartal wrth bennu’r canlyniadau, a phenderfynu sut y dylai gwasanaethau gael eu cynllunio a’u darparu. Enghraifft bosibl arall fyddai lle bo awdurdod lleol yn ceisio annog ffordd o ddatblygu gwasanaethau newydd sy’n cael ei harwain gan y gymuned. Gallai hyn gynnwys datblygu partneriaeth rhyngddynt eu hunain, grŵp dinasyddion lleol, ac un neu fwy o fentrau cymdeithasol sy’n darparu gwasanaethau yn yr ardal.\nMae’r ffordd hon o ymdrin â phartneriaethau rhwng darparwyr a dinasyddion yn cynnig potensial gwirioneddol i helpu i wireddu gweledigaeth y Ddeddf. Nid yw’n gofyn i ddinasyddion ymgymryd â gweithgareddau gweithredol, nac yn gosod baich rhy fawr arnynt o ran eu hamser. Fodd bynnag, mae’n rhoi cyfle iddynt gydweithredu â’i gilydd dros faterion pwysig sy’n ymwneud â’u hiechyd a’u lles. Yn hytrach na bod yn bobl yr ymgynghorir â nhw ac y ‘gwrandewir arnynt’, mae’n sicrhau bod gan ddinasyddion bellach gyfran o’r rheolaeth dros faterion llywodraethu a phenderfyniadau.\nBydd Cydweithredu i Ofalu yn parhau i weithio gyda grwpiau a sefydliadau i wireddu gweledigaeth y Ddeddf, ac i ddatblygu atebion cydweithredol sy’n sicrhau gwell canlyniadau o ran lles i ddinasyddion Cymru.\nCyfeiriad mewnol: Cyngor Ynys Môn a Cartrefi Conwy\nBlaenorol: Datblygiad Tai Cydweithredol Trefol Cyntaf Cymru yn Agor yn Swyddogol\nNesaf: Yr Etholiad Cyffredinol yn Gyfle i Gyflwyno’r Achos dros Economi Gynhwysol


Brody PR: Pryd i DÂN eich Cwmni Cysylltiadau Cyhoeddus | Martech Zone\nBrody PR: Pryd i DÂN eich Cwmni Cysylltiadau Cyhoeddus\nDydd Mercher, Awst 19, 2009 Dydd Sul, Hydref 4, 2015 Douglas Karr\nHeddiw, ynghyd ag ychydig gannoedd o blogwyr, newyddiadurwyr ac arweinwyr diwydiant dylanwadol eraill, cefais e-bost digymell gan Beth Brody (beth@brodypr.com) gyda datganiad i'r wasg ynddo am Jump Start Social Media Cyhoeddi E-Lyfr Newydd ar Farchnata Cyfryngau Cymdeithasol ar gyfer Busnesau Bach.\nNid oedd yn ddigon drwg ei fod yn SPAM, roedd hefyd yn darparu enw a chyfeiriad e-bost pawb arall yn agored i'r rhestr o dderbynwyr. Erioed wedi clywed am BCC?\nNid wyf yn adnabod Beth ac nid wyf yn gwybod Brody PR, ond rydw i'n mynd i adael iddyn nhw wybod, yn ogystal â'u holl ragolygon a'u cleientiaid, eu bod nhw'n haeddu'r adlach enfawr maen nhw'n ei chael ar hyn o bryd. Mae un ymateb (ateb i bawb) yn yr edefyn e-bost enfawr (sy'n parhau) gan ffigwr amlwg o'r diwydiant yn darllen:\nTynnwch fi oddi ar y rhestr f —- g hon na ofynnais i erioed fod arni ac na allaf ddad-danysgrifio ohoni.\nY rhestr o bobl yr aeth hyn allan iddi yw'r pwy yw pwy o ddylanwadwyr. Tra dwi'n fflat fy mod i wedi gwneud hynny y rhestr, rydw i hefyd yn pissed y byddai cwmni Cysylltiadau Cyhoeddus yn cydosod rhestr fel hon er mwyn ein sbamio ni. Rwy'n siŵr bod E-Lyfr Cyfryngau Cymdeithasol Jump Start yn e-lyfr eithaf da ... ond ni fyddaf yn mynd i'w lawrlwytho, ei gysylltu ag ef, nac yn ei argymell oherwydd cefais fy sbamio gan eu cwmni cysylltiadau cyhoeddus.\nDylai cwmnïau Cysylltiadau Cyhoeddus, yn fwy na neb arall yn y diwydiant, gydnabod effaith e-byst digymell a phwysigrwydd cyfathrebu ar sail caniatâd yn y byd sbam hwn. Mae gen i ffurflen gyswllt ar fy safle fel y gall Folks ollwng llinell i mi - mae hynny'n ffordd wych i gwmni cysylltiadau cyhoeddus gysylltu â mi ... neu trwy'r 80 cyfrwng cymdeithasol arall rydw i'n cyfathrebu arnyn nhw. Roedd hyn yn syml yn PR diog, pur a syml.\nNawr mae fy nghyfeiriad e-bost yn nwylo Duw-yn gwybod-pwy oherwydd bod un asiantaeth cysylltiadau cyhoeddus wedi anghofio holl reolau Cysylltiadau Cyhoeddus. Mewn nwyddau, rwyf bellach wedi cyhoeddi eu cyfeiriad e-bost i'r byd i gyd ei weld. Mae croeso i chi ollwng nodyn i Beth pan gewch eich hyrwyddiad nesaf - rwy'n siŵr y byddant wrth eu boddau!\nBydd Brody hefyd yn cael ei ychwanegu at y rhestr hir o Sbamwyr PR by Gina Trapani. Mae'n gwneud i mi feddwl tybed a allai Brody fod yn wynebu achos cyfreithiol gweithredu dosbarth am dorri'r ddeddf CAN-SPAM gan nad oeddent yn darparu unrhyw fodd i optio allan o'r cyfathrebiadau torfol.\nY tro nesaf y byddwch chi'n llogi cwmni cysylltiadau cyhoeddus, darganfyddwch sut maen nhw'n mynd i ddod o hyd i ddylanwadwyr yn y farchnad a sut maen nhw'n mynd i fynd atynt. Os yw fel Brody PR, peidiwch â'u llogi. Nid ydynt yn ei gael. Os oes gennych chi gwmni fel Brody PR sy'n dylanwadu ar sbamwyr, taniwch nhw. Maen nhw'n mynd i wneud mwy o ddifrod nag o les i'ch brand.\nDarllen ychwanegol: Sut y gwnaeth e-bost sengl ladd cwmni cysylltiadau cyhoeddus, Byddwn wedi gwerthfawrogi ymddiheuriad, Mae Cysylltiadau Cyhoeddus yn methu: Gwers a rant ... rwy'n siŵr bod mwy yn dod ...\nDIWEDDARIAD: 8/21/2009 Wedi derbyn neis iawn gan Beth Brody heddiw yn ymddiheuro am y snafu, mae gan Beth erthygl 'gwersi a ddysgwyd' yn dod yn fuan.\nDIWEDDARIAD PWYSIG: 10/19/2009 Wedi cael nodyn gan Brody PR arall fod ein cysylltiadau yn anghywir yn ein Post! Ymddiheurwn yn ddiffuant ac mae'r dolenni wedi'u diweddaru.\nTags: CyfrannwchMewn Hysbysebion Appcnewyllynteipograffeg\nAwst 20, 2009 am 12:17 PM\nY rhan orau am Brody PR yw, pan wnes i glicio drwodd i'w gwefan, y peth cyntaf a welais oedd eu delwedd pennawd sy'n cyhoeddi'n falch "Asiantaeth gyda chydwybod ..."\nOs nad yw hynny'n Eironi, yna dwi ddim yn gwybod beth sydd.\nAwst 20, 2009 am 1:17 PM\nDoug - mae gan bobl sy'n gwneud y mathau hyn o bethau ymdeimlad anghredadwy o hunanbwysigrwydd. Edrychwch ar ei rhestr cleientiaid; onid ydych chi wedi creu argraff? Er na wnaethoch chi optio i mewn, mae'r hyn sydd ganddi i'w ddweud wrthych chi bob amser mor bwysig, mor wych ei bod hi'n siŵr y byddwch chi'n gwerthfawrogi ei bod hi wedi'ch parchu gyda'i phresenoldeb e-bost.\nNid ydych chi guys cyfryngau cymdeithasol yn ei gael pan ddaw at y gwirioneddol bwysig.\nAwst 20, 2009 am 1:42 PM\nDiolch am bostio hwn, Doug. Eu cysylltiadau cyhoeddus yw cysylltiadau, yna mae cysylltiadau â'r cyfryngau, ac yna DYLID eu bod yn gysylltiadau cyfryngau cymdeithasol (yr ymbarél y dylai dylanwadwyr ddod oddi tanynt). Mae cyfuno'r tri hyn yn un tymor yn fethiant cyson trwy'r diwydiant, ac yn brawf positif nad yw'r mwyafrif o gwmnïau yn ei gael.\nAwst 20, 2009 am 2:38 PM\nYn wirioneddol esmwyth y ffordd y gwnaethoch ollwng eich bod yn meddwl eich bod yn ddylanwadol yno yn y llinell gyntaf\nAwst 20, 2009 am 5:59 PM\nBrody PR #methu\nAwst 20, 2009 am 6:15 PM\nwaw - ydy mae hwn yn f-up mawr ond oni bai bod hwn yn wall cylchol ar eu rhan fe ddylech chi wir roi budd yr amheuaeth. Mae pobl yn cael diwrnodau gwael ac yn gwneud camgymeriadau weithiau. Beth pe bai rhywun yn galw am eich pen ac yn cymryd dorf lynch ar eich ôl bob tro y gwnaethoch gamgymeriad yn ystod diwrnod? Gallai'r swydd hon fod wedi bod yr un mor sylweddol heb ddyfarnu'r asiantaeth a'r cyhoeddwr dan sylw yn gyhoeddus. Yn amlwg, mae'n rhaid eich bod chi'n cael diwrnod gwael eich hun i fod yn ddig a milwriaethus hwn.\nAwst 21, 2009 am 2:56 PM\nNid wyf yn cytuno. Ac mewn gwirionedd, rwy'n credu bod y swydd hon yn amhriodol o galed. O'R CWRS mae'r fenyw yn adnabod BCC. Gwnaeth gamgymeriad. Mae'r llinell CC a BCC ychydig filimetrau i ffwrdd oddi wrth ei gilydd.\nRydych chi'n cyfaddef nad ydych chi'n adnabod Beth Brody na Brody PR. A fyddech chi'n dweud y pethau a ddywedasoch yn y swydd hon wrth ei hwyneb. A fyddech chi'n dweud wrth ei chleient o'i blaen y dylent ei thanio oherwydd iddi wneud camgymeriad ynglŷn â pheidio â rhoi pobl yn llinell y BCC? Nid wyf yn eich adnabod, felly nid wyf yn gwybod yr ateb i'r cwestiwn hwnnw, ond byddai gennyf ddiddordeb mewn gwybod.\nMae hyn yn FAR o'r sbam gwaeth. Onid ydych chi'n cael sbam go iawn?\nGwnaeth y fenyw hon gamgymeriad gonest ac mae'r ymateb wedi bod yn gwbl amhriodol. Mae pawb a ymatebodd, gan gynnwys y dyfynbris a ddefnyddiwyd gennych, yn GWYBOD yr hyn yr oeddent yn ei wneud. Nhw oedd y rhai oedd yn sbamio pawb arall, yn ymwybodol. Ac rwy'n siŵr nad dyma'r tro cyntaf i hyn ddigwydd. Hoffwn wybod eich meddyliau mewn erthygl a ysgrifennais am y darn:\nMae "gurus" a blogwyr cyfryngau cymdeithasol yn brychau egotonomaidd\nHefyd, os ydych chi eisiau stori methu cysylltiadau cyhoeddus go iawn, darllenwch yr un hon. Mae'n ddwy ran lle mae'r cleient yn dod i mewn gyda symudiad cwbl aflem ar y diwedd.\nHei PR, nid yw blogwyr yn offer i'w defnyddio\nDIWEDDARIAD: Stori profiad cysylltiadau cyhoeddus gwael. Mae cleient cwmni cysylltiadau cyhoeddus yn aflem.\nAwst 21, 2009 am 4:59 PM\n1. Ni ddechreuais y gyfres ofnadwy hon o ddigwyddiadau, dspark. Rwyf wedi gorfod ymateb iddo.\n2. Mae hwn yn gwmni PERTHYNAS CYHOEDDUS. Dyma eu SWYDD ac, yn ôl pob sôn, eu PROFIAD. mae fel gofyn a ddylai claf y cafodd ei goes ei thwyllo ar ddamwain gynhyrfu gyda'r Meddyg.\n3. Roedd yn e-bost masnachol digymell gyda DIM optio allan.\n4. Fe wnaethant adeiladu'r rhestr hon o gyfeiriadau e-bost yn gyfrinachol heb i'r derbynwyr wybod.\nNid oedd hwn yn gamgymeriad gonest - roedd yn rhaid iddo gymryd misoedd i roi'r rhestr hon at ei gilydd ac mae eu cleientiaid yn TALU am y gwasanaeth hwn. Nid yw hynny'n onest, mae'n hollol wahanol - drwg a thwyllodrus.\nAwst 22, 2009 am 11:44 PM\nRhaid iddo bwyso'n drwm arnoch chi i beidio â gwneud unrhyw gamgymeriadau erioed, Douglas. Rwy'n eich canmol am hynny, i fod mor anffaeledig i beidio byth â gwneud camgymeriad ym maes cysylltiadau cyhoeddus.\nRydw i gyda David ar hyn. Dros ben llestri ac yn ddiangen, ond mae'n rhaid eich bod wedi teimlo'r angen i fynd ymhellach na swyddi eraill.\nAwst 23, 2009 am 4:46 PM\nNi ddywedais erioed na wnes i gamgymeriadau. Pan fyddaf yn gwneud camgymeriadau, cyfarfûm â'r ôl-effeithiau. Pe na bai gennym ôl-effeithiau, ni fyddem yn gwybod mai camgymeriad ydoedd, a fyddem? Rydw i mewn cysylltiad â Ms Brody, wedi anfon fy e-lyfr ar Blogio Busnes ati, ac wedi cynnig helpu ei chwmni gyda beth bynnag oedd ei angen arni.\nAwst 24, 2009 yn 5: 45 AC\nWrth gwrs wnaethoch chi. All allan allgaredd.\nAwst 21, 2009 am 9:20 PM\nNid wyf yn gwybod am Doug, ond byddwn i'n dweud pethau tebyg i Ms Brody yn uniongyrchol pe bawn i'n cael y cyfle.\nRwy'n credu ei fod mewn gwirionedd yn waeth na sbam traddodiadol. Nid yw cwmnïau Cysylltiadau Cyhoeddus yn hysbysebwyr. Maent i fod i fod yn gyfathrebwyr arbenigol sy'n gwybod pa fathau o negeseuon fydd yn plesio cynulleidfaoedd a pha dactegau fydd yn eu gwylltio. Os dylai unrhyw un wybod sut i sicrhau bod neges yn diffodd yn gywir, mae'n gwmni cysylltiadau cyhoeddus.\nAwst 23, 2009 am 4:47 PM\nCefais y cyfle. Cysylltodd Beth Brody â mi trwy e-bost a gofyn am fy nghaniatâd i ddyfynnu fy mlog yn ei blog newydd, Lessons Learned. A gofynnais am ymddiheuriad ffurfiol - a'i dderbyn. Rwy'n credu y bydd Ms Brody yn gwella o hyn ... heb os.\nAwst 21, 2009 am 7:55 PM\nRoeddwn i'n arfer meddwl nad oedd neb yn gwybod beth oedd pwrpas BCC. Rydw i wedi newid fy meddwl. Rwy'n cael datganiadau newyddion a chysylltiadau cyhoeddus trwy'r dydd gyda (weithiau) CRONFEYDD o gyfeiriadau e-bost yn y maes TO: (yn aml enwau ac e-byst pob person cyfryngau yn nhalaith Indiana o'r radio i deledu i'w argraffu, nid yw'r mwyafrif ohonynt yn siŵr nad yw am i'w cyfeiriad e-bost gael ei basio'n gyhoeddus, heb sôn fy mod yn credu bod hyn yn torri cyfraith ffederal, yn tydi?).\nRwy'n credu ei fod yn fwriadol ac yn fwriadol mewn ymdrech i roi gwybod i'r derbynwyr PWY a dderbyniodd yr e-bost. Yn gyntaf, mae'n codi hunanbwysigrwydd yr anfonwr trwy ddangos i gynulleidfa sizable gwmpas honedig eu dylanwad. Hefyd trwy wneud hyn, mae'n rhoi ychydig o bwysau cynnil (neu efallai NID mor gynnil) ar y derbynnydd i ddefnyddio'r deunydd. Wedi'r cyfan, pe bai'r holl ddylanwadwyr gwych hyn yn derbyn y deunydd ac efallai eu bod yn ei ddefnyddio, oni ddylwn i fod yn ei ddefnyddio hefyd?\nA’r llinell waelod yw hyn: yn sicr fe gafodd CHI i siarad amdano, onid oedd hi? Tybed faint o bobl sy'n darllen eich blog ac wedi clicio drwyddo i'r dolenni a ddarperir? Beth yw hen ddywediad y gwleidydd? "Mae cyhoeddusrwydd gwael yn well na dim o gwbl - dim ond sillafu fy enw yn iawn." Fe wnaethoch chi gymryd yr abwyd, y llinell fachyn a'r sinker. Ac yn yr ystyr hwnnw, gwnaeth ei gwaith YN WELL YN WELL.\nAwst 24, 2009 am 12:46 PM\nMae hynny'n beth diddorol ... ond rydyn ni'n siarad am Brody, nid y cwsmer. Gallai hynny fod yn broblem!\nAwst 21, 2009 am 9:12 PM\nMae ein hymateb i hyn yn: http://www.slaughterdevelopment.com/2009/08/19/th...\nAwst 25, 2009 am 8:39 PM\nMae methu â BCC yn fethiant ATD difrifol, ond ym maes cysylltiadau cyhoeddus mae'n rhaid i chi anfon datganiadau i'r wasg at gysylltiadau cyfryngau en masse - dyma'r unig ffordd y gallwch ei gael at bawb sy'n berthnasol tra ei fod yn dal i fod yn werth sylw. Rwy'n deall eich dicter at gael eich cyfeiriad e-bost yn gyhoeddus - ac rydych chi'n iawn i deimlo fel hyn - ond, fel blogiwr, oni fyddai'n well gennych chi wybod am straeon newyddion pan fyddant yn digwydd, ac maent yn ffres a newydd, yn hytrach nag aros i gofyn?\nNid wyf yn gwybod sut brofiad yw yn y taleithiau, ond yma yn Lloegr mae newyddiadurwyr yn cofrestru ar gronfeydd data cyfryngau yn benodol fel y gellir anfon pethau sy'n berthnasol iddynt gan bobl na fyddent fel arall yn ymwneud â hwy. Beth sydd o'i le â hynny?\nAwst 25, 2009 am 8:45 PM\nHefyd, gallai hyn fod yn weithred gyfrif ifanc, rhywun sydd newydd ddechrau ym maes cysylltiadau cyhoeddus, ac wedi gwneud camgymeriad. Rydych chi wedi difetha hi yn llwyr. Pam fyddech chi mor ddi-galwad? O leiaf roedd ei chamgymeriad yn ddieuog.\nNid oes angen iddynt fod wedi treulio misoedd yn cydosod y rhestr - gallwch fynd i Media Atlas, Vocus, Cision neu unrhyw nifer o gronfeydd data cyfryngau eraill a thynnu rhestr o newyddiadurwyr, blogwyr, golygyddion, cynhyrchwyr ... beth bynnag. Anfonais ddatganiad i'r wasg at 227 o bobl ddoe, heddiw rwyf wedi bod yn eu ffonio i gyd i weld a ydyn nhw am ei ddefnyddio. Mae gen i lwyth o gyfweliadau a sylw i'm cleient allan ohono. A yw hynny'n anghywir? Na. Dim ond y ffordd y mae pethau'n gweithio - maen nhw'n ei wybod, dwi'n gwybod, does neb yn chwibanu amdano.\nAwst 25, 2009 am 9:54 PM\nPRMira, Mae'r hyn a wnaethant, a'r hyn yr ydych yn ei wneud, yn ANGHYWIR yn yr Unol Daleithiau. Rhaid i chi gyflenwi mecanwaith optio allan, fel arall rydych chi'n mynd yn groes i'r ddeddf CAN-SPAM. Ydych chi'n sylweddoli eich bod chi'n peryglu'ch cwmni? Stopiwch Sbamio pobl. Rhowch opt-n ar eich gwefan a chasglwch gyfeiriadau e-bost yn y ffordd briodol - gyda chaniatâd pobl.DougSent from my Verizon Wireless BlackBerry\nAwst 28, 2009 yn 11: 38 AC\nNid wyf yn peryglu fy nghwmni, oherwydd mae newyddiadurwyr yn gwerthfawrogi cael gwybodaeth sy'n berthnasol iddynt ac yn gyfredol. Dyma sut mae cysylltiadau cyhoeddus yn gweithio ac mae'r rhan fwyaf o bobl yn eithaf hapus gyda'r sefydlu, gan gynnwys y bobl sy'n derbyn y datganiadau i'r wasg. Weithiau efallai y byddwch chi'n ei anfon at rywun nad yw'n berthnasol iddo, yna maen nhw'n dweud wrthych chi, rydych chi'n ymddiheuro a does neb yn ysgrifennu blog milain amdano.\nYn amlwg nid wyf yn gwybod am y rheolau yn yr Unol Daleithiau, ond gan fod Vocus, Cision, ac ati, yn gweithredu'n fyd-eang (rwy'n credu efallai eu bod yn gwmnïau Americanaidd), ni allaf ddychmygu ei fod yn rhy wahanol. Dwi wir yn meddwl eich bod chi'n creu storm mewn tecup. Nid yw hi fel ei bod hi wedi anfon e-bost atoch ynglŷn â phils ehangu pidyn neu ofyn am eich manylion banc - roedd hwn yn ddarn dilys o PR, a gyfaddefodd, rywfaint, ei fod wedi methu â methu â BCC, ond dyna'r maint. Nid oes angen eich gorymateb.\nAwst 28, 2009 am 2:30 PM\nAwst 28, 2009 am 11:09 PM\nYn syml, nid yw "Dyma sut mae cysylltiadau cyhoeddus yn gweithio" yn wir. Mae gen i berthynas â llawer o gwmnïau cysylltiadau cyhoeddus ac nid ydyn nhw'n cronni cyfeiriadau e-bost dylanwadwyr yn y farchnad heb eu caniatâd ac yna eu SPAM. Byddwn yn argymell yn fawr eich bod yn ailfeddwl am eich strategaethau. Efallai eich bod yn cael canlyniadau i'ch cleientiaid, ond mae'r POTENTIAL i gael canlyniadau gwell trwy adeiladu perthnasoedd sy'n seiliedig ar ganiatâd yn llawer mwy.\nByddwn yn argymell eich bod hefyd yn darllen deddfau'r DU ar SPAM, "Gellir dal i gysylltu â chorfforaethau 'oer' gyda lleiniau e-bost ond yn yr achosion hyn mae'n rhaid i e-byst fod â chymal optio allan."


by Dylan Lewis 14/09/2019 | 7:51 0 Posted in Arall\nPeiriannwr Trydan o Gwmann sy’n ateb cwestiynau ‘Cadwyn Cyfrinachau’ Papur Bro Clonc y mis hwn.\nMae Ryan Doughty yn gweithio i Princes Gate ac yn chwarae rygbi i dîm cyntaf Clwb Rygbi Llanbed.\nYn ei atebion, dangosa Ryan fod teulu’n bwysig iddo. Ei hoff atgof plentyndod yw mynd lawr i fferm hen fam-gu Glaneinon a quiche Mam-gu Y Fenni yw ei hoff gludfwyd. Mae’n talu teyrnged i’w dad am fod yn ddylanwad da arno ond yn cofio cael row gan ei fam am dorri braich cyn mynd ar wyliau i Sbaen! Ar ben hyn i gyd, Tad-cu Llanybydder yw ei arwr.\nMae’n gymeriad caredig. Byddai’n bwcio gwyliau i’r teulu petai’n cael y cyfle i wario £10,000 mewn awr, ac mae gatre yng Nghwmann gyda’r teulu y mae e mwyaf hapus.\nPan oedd yn blentyn roedd eisiau bod yn chwaraewr rygbi proffesiynol, ond dywed fod cymwyso fel trydanwr o Goleg Sir Gâr wedi newid ei fywyd.\nOnd beth oedd y peth mwyaf rhamantus a wnaeth rywun iddo? Beth yw ei farn e am yr ardal hon? Beth sy’n mynd o dan ei groen a phryd llefodd e ddiwethaf? Cewch wybod yr atebion hyn a mwy yn rhifyn Medi Papur Bro Clonc.


Llyfrgell Owen Phrasebank - doeddwn\nryw saith mlynedd yn ôl.' ''Doeddwn i ddim gartra'.'\nDoeddwn i ddim yn gweld llawar arnyn nhw pan oedden nhw'n fach þ eu mam oedd efo nhw ar hyd y dydd." "Fel 'na mae hi.\n'Doeddwn i ddim yn credu'r hyn yr oeddwn yn ei weld'.\nOnd rhywsut 'doeddwn i ddim.\nDoeddwn i ddim yn siwr iawn, ond am fod Mam wedi bod mor bethma, atebais, 'Ydw.


Model Preston: Datrysiad i Gymru? | WCPP\nModel Preston: Datrysiad...\nMae caffael yn symud i fyny’r agenda. Yng Nghymru, mae Prif Weinidog Cymru, Mark Drakeford, wedi cefnogi diwygio caffael ac mae caffael wedi’i awgrymu fel ffordd i gryfhau’r economi sylfaenol gan y Dirprwy Weinidog Lee Waters. Mae’r ‘model Preston’ wedi’i gyfeirio ato yn aml fel enghraifft o ddefnyddio caffael cyhoeddus er lles cymdeithasol. Ond beth yw’r model Preston? A oes tystiolaeth i’w gefnogi? A sut fyddai’n gweithio i Gymru?\nBeth yw’r model Preston?\nMae Model Preston yn seiliedig ar ‘adeiladu cyfoeth cymunedol’, syniad a ddatblygwyd gan y felin drafod o’r Unol Daleithiau The Democracy Collaborative. Adeiladu cyfoeth cymunedol yw’r syniad y gall ‘cadw mwy o gyfoeth dinesig o fewn lleoliad roi hwb i dwf a gwydnwch economaidd yr ardal benodol honno drwy wella effeithiau lluosydd lleol’.\nElfen fwyaf ddadleuol y model Preston yw ei gefnogaeth o ‘gynyddu manteision economaidd a chymdeithasol lleol’ drwy strategaethau caffael lleol. Caiff hyn ei gamddeall weithiau fel ffafrio cyflenwyr lleol yn uniongyrchol, ond nid yw hyn yn gywir. Yn hytrach, anogir ‘sefydliadau angor’ fel awdurdodau lleol, ysgolion a gwasanaethau brys i gydweithio gyda’r awdurdod lleol wrth ddefnyddio ystod o strategaethau caffael sy’n sicrhau’r enillion lleol mwyaf posibl. Gall y strategaethau hyn gynnwys torri contractau mawr i fyny neu ychwanegu cymalau gwerth cymdeithasol at gontractau. Er na ffafrir busnesau lleol, efallai eu bod mewn lle gwell i fodloni’r gofynion hyn.\nEr ei fod yn cael sylw eang yn y cyfryngau, dylid nodi mai dim ond un ffactor yw caffael lleol ym model adeiladu cyfoeth cymunedol Cyngor Dinas Preston. Mae nodau eraill yn cynnwys hyrwyddo’r Cyflog Byw Go Iawn i weithwyr lleol ac annog a hwyluso’r defnydd o fodelau perchnogaeth gydweithredol neu gyfranogol, math o ‘ddemocratiaeth economaidd’.\nA oes tystiolaeth i’w gefnogi?\nNid oes llawer o dystiolaeth ar effaith adeiladu cyfoeth cymunedol nac, yn gulach na hynny, arferion caffael lleol yn y DU. Nid yw hyn yn syndod, gan fod y rhain yn ddulliau weddol newydd. Er hynny, mae arwyddion bod model Preston efallai wedi cael canlyniadau ffafriol. Yn 2016/17, gwariodd sefydliadau angor (ac eithrio UCLan) £74 miliwn yn fwy ar gaffael yn ardal Preston (cynnydd mewn gwariant a gedwir yn lleol o 5% i 18.2%) a £200 miliwn yn fwy yn Swydd Gaerhirfryn (o 39% i 79.2% gwariant a gedwir yn lleol) o’i gymharu â 2012/13. Mae pedair mil o weithwyr ychwanegol bellach yn ennill y Cyflog Byw Go Iawn, ac mae diweithdra wedi gostwng: o 6.5% yn 2013 i 3.1% yn 2017. Mae adroddiad ar wahân yn dadlau bod cynhyrchiant ac incwm canolrifol wedi cynyddu ac amddifadedd wedi gostwng.\nNi fydd modd cysylltu’r holl welliant hwn â model Preston. Gwellodd amodau economaidd yn gyffredinol dros y cyfnod hwn, er bod Preston wedi perfformio’n well na’i ranbarth a/neu’r economi ehangach ar rai mesurau. Ni ellir amau bod model Preston wedi chwarae rhan fawr wrth gynyddu gwariant ar gaffael, er bod yr effaith yn llai eglur ar gyfer dangosyddion eraill. P’un a yw rhywun yn dymuno priodoli’r gwelliannau hyn yn llwyr i fodel Preston, mae’r canlyniadau hyn o leiaf yn awgrymu y gall ardaloedd lleol flaenoriaethu gwerth cymdeithasol ac adeiladu cyfoeth cymunedol heb aberthu perfformiad economaidd.\nHeb unrhyw dystiolaeth empeiraidd bendant, gallwn ddechrau ystyried yr hyn y mae safbwyntiau damcaniaethol yn ei ddweud wrthym am y strategaethau hyn. Mae cefnogwyr model Preston yn dadlau bod twf seiliedig ar allforio a buddsoddiad wedi methu â darparu ar gyfer pob cymuned. Ar y llaw arall, mae’r rheiny sy’n beirniadu Model Preston yn dadlau bod y patrwm hwn yn dal ac mai dyma’r llwybr sicraf i ffyniant economaidd. Mae’r dadleuon hyn yn bwysig, oherwydd eu bod yn siarad â chwestiynau ehangach strategaeth economaidd — cwestiwn sy’n arbennig o berthnasol i Gymru.\nI ddechrau, y beirniaid. Mae llawer o feirniadaeth yn canolbwyntio ar y syniad o gaffael lleol, a rhai yn honni ei fod yn fater o sero-swm, heb unrhyw enillion na cholledion cyffredinol, a’i fod yn fath o ddiffyndollaeth economaidd. Mae hyn oherwydd bod dewisiadau lleol ym maes caffael yn golygu bod cwmnïau nad ydynt yn lleol yn colli allan ar gontractau: bydd unrhyw fudd economaidd a gronnir yn Preston yn cael ei golli i ardal arall. At hynny, gallai caffael lleol olygu bod cwmnïau allanol yn dewis peidio â chystadlu am gontractau lleol, gan gynyddu prisiau a gostwng gwerth oherwydd llai o gystadleuaeth. Mae strategaethau diffyndollol yn cyfyngu ar botensial twf cwmnïau lleol, a fydd yn wynebu rhwystrau wrth allforio eu cynnyrch. Y ffordd orau o sicrhau ffyniant, mae’r beirniaid yn ei ddadlau, yw dod ag arian i mewn i economïau lleol trwy fuddsoddiad (yn arbennig buddsoddiad ac arloesedd sgiliau uchel), ac wrth i fusnesau allforio eu cynhyrchion i farchnadoedd eraill. Gall yr effaith dal i fyny y mae hyn yn ei greu fod yn hwb grymus i allu yn y tymor hir. Mae masnach rydd yn arwain at dwf economaidd, gan olygu fod pobl yn well eu byd yn y pen draw.\nMae cefnogwyr model Preston yn dadlau bod y model a arweinir gan fuddsoddiad yn ddull ‘diferu am i lawr’ ‘nad yw’n gweithio ar raddfa’. Yn syml, nid oes digon o fusnesau allforio galluog ar gyfer pob dinas a rhanbarth i’w denu. Gan na all pob dinas fod yn allforiwr net, hyd yn oed pe baent yn denu buddsoddiad, bydd rhai ardaloedd o hyd yn colli allan. Mae ‘diferu’ cyfoeth i lawr yn cael ei gyfyngu ymhellach drwy gyfrwng globaleiddio buddsoddiad a buddsoddwyr, nad ydynt yn tueddu i gylchredeg eu henillion o fewn economïau lleol. Mae peth ymchwil yn awgrymu, er bod masnach anghyfyngedig yn gwella cyfoeth yn y cyfanred, mae hefyd yn creu gwahaniaethau mawr ac mae llawer o ardaloedd ar eu colled.\nYn hytrach na mynd ar ôl twf economaidd yn y cyfanred, mae adeiladu cyfoeth cymunedol yn ceisio meithrin canlyniadau dibynadwy ar draws y meysydd economaidd, cymdeithasol ac amgylcheddol. Y nod yw annog hunan-gynhyrchu cyfoeth at ddibenion cymdeithasol, gan greu sylfaen economaidd gwydn a all sicrhau safon byw dda i drigolion lleol. Yn wir, os yw cyflenwr lleol yn dod â mwy o fuddion cymdeithasol ac amgylcheddol am yr un gwaith, yna gallai dull model Preston fod yn fwy effeithlon wrth gynhyrchu gwerth.\nSut fyddai’n gweithio i Gymru?\nMae’r ddadl am Fodel Preston yn cynnwys cwestiynau ynghylch sut y dylai economïau lleol geisio datblygu, a pha bwysau y dylem ei roi ar fodelau traddodiadol o fuddsoddi a thwf. Mae hyn yn cynnwys cwestiynau gwleidyddol anochel: sut mae economi lwyddiannus yn edrych, a beth yw’r ffordd orau i helpu ardaloedd sy’n ei chael hi’n anodd?\nYn ddiweddar, mae Llywodraeth Cymru wedi pwysleisio datblygu’r economi sylfaenol, y rhan o’r economi sy’n diwallu anghenion dinasyddion lleol ac a geir lle bynnag y mae pobl. Gallai’r angen i gynyddu gwydnwch economaidd a meithrin gallu lleol, yn enwedig yn y rhannau hynny o Gymru sy’n dal i gael trafferth gyda gwendidau economaidd strwythurol, arwain Llywodraeth Cymru i ystyried fersiwn o fodel Preston fel rhan o’r broses hon. Gallai darpariaethau yn y Mesur Partneriaeth Gymdeithasol sy’n ymwneud â chaffael cyhoeddus hefyd annog cymunedau lleol i fabwysiadu adeiladu cyfoeth cymunedol.\nEr bod y dystiolaeth yn awgrymu y gallai adeiladu cyfoeth cymunedol weithio, fodd bynnag, bydd angen cymryd gofal os yw am gael ei weithredu’n llwyddiannus. Fel y mae Helen Cunningham wedi dadlau yn ddiweddar, gall gweld datblygiad economaidd lleol (gan gynnwys adeiladu cyfoeth cymunedol) trwy gaffael lleol yn unig arwain at ddisgwyliadau afrealistig ac anwybyddu mathau eraill o arfer da.\nYn olaf, mae dadl ehangach i’w gwneud ynglŷn â nod model Preston. Dyluniwyd adeiladu cyfoeth cymunedol i gael ei arwain gan y gymuned, ac ymateb i anghenion a dymuniadau cymunedau lleol. Ni fydd un ateb sy’n gweddu i bawb, fel deddfwriaeth neu bolisi cenedlaethol, yn diwallu anghenion pob ardal leol. Mae gwir botensial adeiladu cyfoeth cymunedol yn ei allu posibl i adfer ymdeimlad o asiantaeth economaidd i gymunedau lleol, yn enwedig y rhai sydd wedi colli allan o ganlyniad i globaleiddio a dad-ddiwydiannu. Dim ond gydag arweinyddiaeth weithredol a chyfranogiad pobl a sefydliadau lleol y gellir cyflawni hyn.\nCredyd delwedd: Democracy Collaborative


Cyfarfod Clwb yng nghyfnod Covid – Caron360\nCyfarfod Clwb yng nghyfnod Covid\nCFfI Llangeitho yn cwrdd yn yr awyr iach i godi arian.\ngan Meirian Morgan\nCyfarfod clwb go wahanol oedd hi bore yma, wrth i ni ymgynnull ar gylchfan y pentref er mwyn cefnogi ymdrechion un o’n haelodau Gwenno Davies.\nMae Gwenno wedi rhoi sialens i’w hun o redeg 100 o filltiroedd yn ystod mis Tachwedd er mwyn codi arian i elusen Dementia UK. Gan nad yw’r clwb wedi cwrdd ers ein Cyfarfod Blynyddol, fe wnaethom benderfynu cwrdd i gerdded a rhedeg wrth helpu Gwenno i wneud ei milltiroedd i fyny. Mae Gwenno wedi ymgymryd â’r her yma gan fod ei mam-gu yn dioddef o’r cyflwr ofnadwy yma.\nFe wnaeth saith person dewr mentro rhedeg y 6 milltir go galed o amgylch Capel Betws, allan i’r ‘Rattal a nôl i Langeitho trwy Stag’s Head. Fe wnaeth y gweddill ohonom gerdded o amgylch cylchdaith Felinfawr, trwy Gapel Betws mas i Barc Rhydderch a nôl i’r pentref. Roedd y rhedwyr yn aros amdanom, wedi cael dŵr, pop a siocled o’r siop! Roedd hi’n hyfryd cael cyfle i gloncan ar y sgwâr gan nad ydyn ni wedi cwrdd gyda’n gilydd er mis bellach.\nMae gan Gwenno dudalen facebook i godi arian, dyma’r linc i unrhyw un sydd eisiau cefnogi Gwenno yn ei hymdrechion.\nFe wnaethom drefnu’r wâc yma, gan ein bod fel aelodau wedi trafod gweithgareddau’r clwb dros y flwyddyn sydd i ddod yn ein cyfarfod blynyddol mis diwethaf. Roedd yn amlwg yn y cyfarfod bod dim stumog gyda neb i gynnal gweithgareddau rhithiol ar blatfformau megis zoom, gan ein bod wedi danto a gweld pobl drwy sgrin dros y cyfnod clo. Rydym felly am drio cynnal gweithgareddau hwylus ac mewn person, gan sicrhau ein bod yn dilyn rheolau a chanllawiau Llywodraeth Cymru.\nWrth feddwl am dymor y Nadolig, mi fyddwn yn cynnal sialens Nadolig i’r ardal gyfan wrth ofyn i bawb addurno boncyff Nadolig. Wrth gwrs ein beirniad fydd ein harweinydd a chogydd benigamp Helen McAnulty Jones. Felly edrychwch mas am hysbysebion y sialens!


Chwaraeon i bobl ifanc | Chwaraeon Cymru\nBeth yw Llysgennad Ifanc?\nAr hyn o bryd, mae mwy na 4000 o Lysgenhadon Ifanc mewn ysgolion, colegau a phrifysgolion ledled Cymru. Yn awyddus i wneud gwahaniaeth mewn cymunedau lleol ac ar lefel genedlaethol, maen nhw’n creu ac yn darparu cyfleoedd i’w cyfoedion a hyd yn oed oedolion fod yn egnïol yn gorfforol drwy chwaraeon.\nYn ei thro, mae’r rhaglen yn rhoi hyder a sgiliau i bobl ifanc i fod yn arweinwyr chwaraeon y dyfodol.\nMae gwaith y Llysgenhadon Ifanc yn cynnwys y canlynol:\nbod yn llais y person ifanc ar gyfer AG a Chwaraeon Ysgol yn eu hysgol a’u cymuned\nhybu gwerthoedd positif chwaraeon\ngweithredu fel model rôl a hyrwyddo AG a chwaraeon ysgol\ndatblygu syniadau a chreu chwaraeon fel bod mwy o bobl ifanc yn cael cyfle i brofi manteision ffordd o fyw egnïol\nMae rhaglen y Llysgenhadon Ifanc yng Nghymru’n cael ei gweithredu mewn partneriaeth rhwng Chwaraeon Cymru, yr Youth Sport Trust a’r tîm datblygu chwaraeon ym mhob Awdurdod Lleol. Mae’n cael ei chyllido gan y Loteri Genedlaethol.\nMae mwy o wybodaeth am y rhaglen – a sut mae Llysgenhadon Ifanc ledled Cymru’n galluogi chwaraeon yng Nghymru i ffynnu – ar gael yn y fideo byr yma (https://www.youtube.com/watch?v=PqYMlA4aMs4).\nLlwybr y Llysgenhadon Ifanc\nMae pedair lefel i lwybr y Llysgenhadon Ifanc yng Nghymru:\nLlysgenhadon Ifanc Efydd, disgyblion ysgol gynradd fel rheol, ym Mlynyddoedd 5 a 6\nLlysgenhadon Ifanc Arian, myfyrwyr ysgol uwchradd fel rheol\nLlysgenhadon Ifanc Aur, myfyrwyr ysgol uwchradd, coleg neu brifysgol fel rheol\nLlysgenhadon Ifanc Platinwm, y Llysgenhadon Ifanc mwyaf profiadol ac mae rhai ohonyn nhw’n aelodau o’n Grŵp Llywio Cenedlaethol\np>Yn 2018, cynhaliwyd arolwg gennym. Roeddem yn falch o glywed y canlynol am y Llysgenhadon Ifanc a gymerodd ran yn yr arolwg:\nroedd 93% yn teimlo eu bod wedi cynyddu’r cyfleoedd i bobl ifanc eraill gymryd rhan mewn chwaraeon a gweithgarwch corfforol\ndywedodd y mwyafrif bod y rhaglen wedi eu helpu i roi llais i bobl ifanc am chwaraeon; a hefyd roedd 95% o ymatebwyr yn teimlo bod y rhaglen wedi eu helpu i fod yn fodel rôl hyderus i bobl ifanc eraill\nmae cyfartaledd o naw awr y mis bron yn cael ei dreulio’n gwirfoddoli yn eu hysgol neu eu coleg, ac wyth awr arall mewn lleoliad cymunedol\nroedd 98% yn teimlo bod y rhaglen yn eu helpu i ddatblygu eu sgiliau arwain a chyfathrebu\ndywedodd canran anhygoel o 93% bod y rhaglen wedi helpu i wella eu dyheadau (dywedodd 48% ei bod wedi eu helpu yn fawr a dywedodd 45% ei bod wedi eu helpu ychydig). Roedd 96% yn meddwl y byddai’n eu helpu / ei bod wedi eu helpu pan fyddent yn gadael yr ysgol, er enghraifft, mewn addysg bellach, gwaith neu gyfleoedd gwirfoddoli eraill\nRydym bob amser yn chwilio am ffyrdd o ddatblygu a gwella rhaglen y Llysgenhadon Ifanc. Dyma sydd ar y gweill:\nLlysgenhadon Ifanc Addysg Bellach – Llysgenhadon Ifanc mewn colegau ledled Cymru\nLlysgenhadon Ifanc Addysg Uwch - Llysgenhadon Ifanc mewn prifysgolion ac yn rhan o Undeb y Myfyrwyr. Mae hyn eisoes yn weithredol ym Mhrifysgol Met Caerdydd, a byddem wrth ein bodd yn gweld hyn yn cael ei ehangu i ardaloedd eraill\nCyn Aelodau’r Llysgenhadon Ifanc – Pobl ifanc sydd wedi bod yn rhan o’r rhaglen ac sydd eisiau dal ati i ddangos cefnogaeth\nCyfleoedd cenedlaethol i ddylanwadu ar raglen y Llysgenhadon Ifanc\nMae’n bwysig bod pobl ifanc wrth galon y penderfyniadau. Rydym eisiau gweld mwy o blant a phobl ifanc yn egnïol drwy chwaraeon – felly mae’n gwneud synnwyr bod rhaid i ni gael cyfraniad ac ymwneud gan y bobl ifanc eu hunain.\nDyma pam mae Grŵp Llywio Cenedlaethol y Llysgenhadon Ifanc wedi’i sefydlu, a’r Academi Arweinyddiaeth Genedlaethol, i helpu i ddylanwadu ar y rhaglen.\nMae’r grŵp llywio’n cyfarfod ryw bum gwaith y flwyddyn, gan gynnwys tri phenwythnos preswyl gan yr Academi Arweinyddiaeth Genedlaethol.\nYn y cyfarfodydd hyn, rydym yn cynllunio ac yn trefnu Cynhadledd Genedlaethol flynyddol y Llysgenhadon Ifanc, yn ceisio cyflawni gweledigaeth gyffredin, gwella’r rhaglen ledled Cymru a dylanwadu ar benderfyniadau cenedlaethol am chwaraeon a gweithgarwch corfforol sy’n effeithio ar fywydau pobl ifanc. Mae’r ceisiadau ar gyfer Rhaglen Genedlaethol y Llysgenhadon Ifanc a’r Academi Arweinyddiaeth Genedlaethol yn agor tua diwedd pob blwyddyn academaidd. Cadwch lygad ar ein tudalen ni ar twitter am fwy o wybodaeth.\nCyfrif eich oriau gwirfoddoli\nRydym eisiau gwneud yn siŵr bod ein Llysgenhadon Ifanc yn cael eu cydnabod am eu hymrwymiad i wirfoddoli. Wedi’r cyfan, maen nhw’n gwneud yn siŵr bod pobl ifanc yng Nghymru’n cael cychwyn gwych mewn chwaraeon.\nGall Llysgenhadon Ifanc gofnodi eu horiau gwirfoddoli gyda’r ap Vol Hours. Mae’n hawdd ei ddefnyddio a’i gael. Os nad yw eich ysgol neu eich swydog datblygu chwaraeon lleol wedi gweld hwn o’r blaen, dywedwch wrthyn nhw am edrych arno yma. here.\nSut mae bod yn Llysgennad Ifanc\nMae Llysgenhadon Ifanc yn cael eu recriwtio gan dimau datblygu chwaraeon awdurdodau lleol ac ysgolion a cholegau.\nOs hoffech chi gael eich ystyried ar gyfer rhaglen y Llysgenhadon Ifanc, trafodwch hynny gydag adran AG eich ysgol neu eich coleg.


Deiliad cerdyn Ekster MagSafe: cain ac ymarferol | Newyddion IPhone\nLuis Padilla | 15/04/2021 20:00 | Affeithwyr IPhone, Mae nifer o\nYn oes taliadau cardiau, neu hyd yn oed gyda ffôn symudol, mae gorfod cario waled trwm a swmpus yn ein poced yn fwyfwy anghyfforddus, ac diolch i ddeiliad cerdyn Ekster MagSafe, peth o'r gorffennol.\nBydd yr amser hwn o bandemig yn cael ei gofio am lawer o eiliadau gwael, ond rhaid cydnabod hefyd ei fod wedi cael ei bethau da, fel yr hwb enfawr y mae wedi'i ddwyn i daliadau cardiau a symudol. Mae llawer o fusnesau nad oeddent o'r blaen yn derbyn y mathau hyn o daliadau, bellach yn eu derbyn heb unrhyw gymwysterau, ac os gallai talu am frecwast gyda cherdyn achosi edrychiadau gwael, nawr dyma'r peth mwyaf arferol yn y byd. Gyda hyn i gyd, mae'n gynyddol ddiangen llusgo'ch waled neu'ch pwrs gyda chi. Fel rheol, rydw i'n cario fy ngherdyn adnabod, sy'n dal yn angenrheidiol, a cherdyn credyd rhag ofn na fydd y taliad gyda'r ffôn symudol yn gweithio, sy'n digwydd weithiau.\nWel, mae'r deiliad cerdyn Ekster hwn yn datrys y broblem i mi, gan fy mod i'n gallu cario dau gerdyn (hyd yn oed tri, er ei fod yn rhy dynn i'm hoffter), a'i gysylltu â fy iPhone diolch i'w gydnawsedd â'r system MagSafe, sy'n ei gwneud yn uno magnetig iddo. Mae'r undeb hwn gan magnetau yn gryf iawn, a hefyd diolch i'w drefniant mae deiliad y cerdyn yn alinio'n berffaith â fy iPhone, heb symud. Mae'n hawdd ei dynnu a'i roi ymlaen, ond ar yr un pryd Mae'n rhoi diogelwch i chi oherwydd ni fydd yn cwympo heb i chi sylwi neu wrth ei roi yn eich poced. Mae hefyd yn hawdd mewnosod a thynnu'r cardiau o'u slotiau priodol, mae gennym dwll yn y cefn hyd yn oed i gael gwared ar y cerdyn mwyaf mewnol, er nad wyf erioed wedi'i angen, mae'n gweithio'n dda heb ei ddefnyddio.\nMae deiliad y cerdyn magnetig wedi'i wneud o ledr o'r ansawdd uchaf ac mae ei orffeniadau yn fwy na pherffaith. Mae ei gyffyrddiad yn ddymunol iawn, a bydd yn cyfuno'n berffaith ag unrhyw achos cydnaws, er ei fod yn edrych yn ysblennydd gydag achosion lledr. Rhaid inni gofio, er mwyn iddo fod yn sefydlog yn magnetig wrth i ni ddefnyddio achos, rhaid iddo hefyd fod yn gydnaws â MagSafe. Gallwn ei ddefnyddio'n uniongyrchol gyda'n iPhone, heb achos, fel sy'n well gennym. Dim ond mewn du y mae ar gael.\nYn ystod y pythefnos yr wyf wedi bod yn ei ddefnyddio, rwyf wedi gweld deiliad y cerdyn magnetig hwn yn hynod gyffyrddus ac ymarferol, oherwydd rwyf wedi anghofio'n llwyr gario'r waled, a fydd yn newyddion gwych pan fydd y tywydd da yn cyrraedd ac rydym yn anghofio am siacedi. Bydd cario'r ffôn symudol yn eich poced yn ddigon, ac os ydych chi am gael gwared arno ar unrhyw adeg, megis pan fyddwch chi'n gadael y ffôn i'ch plentyn, mae'n cymryd eiliad yn unig i wneud hynny. Nid unwaith y gwnes i ei ollwng o fy iPhone wrth ei roi i mewn neu ei dynnu allan o fy mhoced yn ystod yr amser profi hwn, rhywbeth a achosodd rywfaint o amheuaeth imi ar y dechrau, ond yr wyf wedi fy argyhoeddi'n llwyr â'r prawf hwn.\nMae deiliad cerdyn magnetig Ekster MagSafe yn opsiwn rhagorol i'r rhai ohonom sydd am adael ein waled gartref pan fyddwn yn mynd allan. Gyda lle i gario dau / tri cherdyn, mae ei gysylltiad magnetig yn ddiogel iawn, ac mae ei deneu eithafol yn golygu nad ydych chi hyd yn oed yn sylweddoli eich bod chi'n ei gario yn eich poced. Wedi'i wneud o ledr premiwm, mae ei bris yn llawer is na'r opsiwn y mae Apple yn ei gynnig i ni, ac mae hefyd yn deneuach. Mae gennym ni ar gael ar wefan Ekster am $ 31,20 (cyswllt) y mae'n rhaid i ni ychwanegu $ 13 o gostau cludo iddo. Hyd yn oed gyda'r treuliau hyn, mae'n dal yn rhatach na chostau Apple.\nDeiliad cerdyn MagSafe\nPostiwyd ar: 15 2021 Ebrill\nNewidiad Diwethaf: 15 2021 Ebrill\nSleek ac ultra slim\nLle ar gyfer 2-3 cerdyn\nBond magnetig cryf\nDim ond ar gael mewn du\nLlwybr llawn i'r erthygl: Newyddion IPhone » iPhone » Affeithwyr IPhone » Deiliad cerdyn Ekster MagSafe: chwaethus ac ymarferol


Coronafirws: Bydd Bryn Celli Ddu ar gau dros penwythnos yr hidydd haf eleni | Cadw\nCoronafirws: Bydd Bryn Celli Ddu ar gau dros penwythnos yr hidydd haf eleni\nNi fydd dathliadau heuldro’r haf ym meddrod cyntedd Bryn Celli Ddu ar Ynys Môn yn cael ei gynnal eleni oherwydd y pandemig coronafirws.\nMae Cadw, y gwasanaeth amgylchedd hanesyddol i Lywodraeth Cymru, y sefydliad sy’n rheoli’r safle ar Ynys Môn, gogledd-orllewin Cymru, wedi dweud y bydd y safle ar gau i’r cyhoedd dros benwythnos 20–21 Mehefin.\nWrth gyhoeddi’r newyddion ar gyfryngau cymdeithasol, dywedodd Cadw: “Oherwydd natur y safle ym Mryn Celli Ddu, gyda’i chyntedd hir a chul, bu’n rhaid i ni wneud y penderfyniad anodd i ganslo dathliadau heuldro haf eleni ar y safle. Er ein bod yn deall y bydd llawer yn siomedig gyda’r penderfyniad anochel hwn, rydym yn mawr obeithio y bydd pawb yn gallu ymuno â’r dathliadau eto yn 2021. Peidiwch â theithio i Bryn Celli Ddu dros benwythnos heuldro’r haf gan y bydd y safle ar gau.”\nYchwanegodd y trefnwyr y penderfynwyd canslo’r digwyddiad, a gynhelir fel arfer ar Mehefin 21, ar ôl ymgynghori â’r gymuned, a Gorchymyn Derwyddon Ynys Môn.\nDywedodd Pennaeth Derwydd Ynys Môn, Kristopher Hughes: “Oherwydd y sefyllfa bresennol, rydym yn cefnogi penderfyniad Cadw i ganslo dathliad heuldro’r haf ym Mryn Celli Ddu. Byddwn yn dathlu yn ein gerddi ein hunain eleni”.


Gwasanaethau bws fflecsi newydd ar gyfer Casnewydd gyfan\n26 Gor 2021\nMae Trafnidiaeth Cymru, ar y cyd â Chyngor Dinas Casnewydd a Bws Casnewydd yn cynyddu ardal y mae’r Gwasanaeth fflecsi yn ei wasanaethu yn sylweddol, sy'n golygu y bydd fflyd o 9 bws bach newydd sbon nawr yn gwasanaethu Casnewydd gyfan.\nYn dilyn llwyddiant y peilot fflecsi cyntaf yng Nghymru a lansiwyd mewn dwy ardal yng Nghasnewydd y llynedd (Tŷ Du a St Julian's), bydd y gwasanaeth newydd hwn yn ategu at ac yn gwella'r gwasanaethau bysiau a drefnwyd eisoes a bydd yn lansio'r haf hwn.\nBydd y bysiau fflecsi yn rhoi mynediad i lawer mwy o bobl ledled Casnewydd i drafnidiaeth gyhoeddus, gan weithredu rhwng 6.00am a 11.00pm (dydd Llun - dydd Sadwrn) gan alluogi preswylwyr i ddefnyddio'r gwasanaeth llawer ehangach hwn i deithio yn gynnar yn y bore tan yn hwyr y nos. Bydd gwasanaeth dydd Sul hefyd ar gael rhwng 9.00am a 7.00pm. Nod y cynllun yw ei gwneud hi'n haws i breswylwyr gyrraedd y gwaith, yr ysgol neu apwyntiadau, ar gyfer siopa, cwrdd â ffrindiau neu gysylltu â bysiau a threnau eraill.\nRydych chi'n talu ar y bws fel unrhyw wasanaeth arall a bydd y prisiau yr un fath ag ar wasanaethau Bws Casnewydd a bydd tocynnau rhatach a Thocyn MyTravel hefyd yn ddilys. Y gwahaniaeth mwyaf yw bod yn rhaid i chi archebu'r tocyn bws ar yr ap neu dros y ffôn. Bydd yr ap neu'r ganolfan alwadau yn cynnig y dewis teithio gorau i chi, p'un ai yw hynny ar Fws Casnewydd lleol neu trwy'r gwasanaeth fflecsi.\nDywedodd James Price, Prif Swyddog Gweithredol Trafnidiaeth Cymru: “Mae'r gwasanaeth arloesol hwn yn rhan bwysig o weledigaeth Trafnidiaeth Cymru a Llywodraeth Cymru i leihau defnyddio ceir a hyrwyddo mathau mwy gwyrdd o deithio, tra hefyd yn cefnogi'r economi leol a sicrhau mynediad at drafnidiaeth gyhoeddus. Rydym yn hapus iawn gyda llwyddiant y peilot fflecsi yng Nghasnewydd ac rydym yn falch iawn o allu ehangu'r gwasanaeth gyda naw bws newydd sbon."\nDywedodd y Dirprwy Weinidog dros Newid Hinsawdd, Lee Waters: “Rwy’n hapus iawn y bydd y gwasanaeth bws fflecsi nawr yn cael ei gyflwyno ledled Casnewydd yn dilyn llwyddiant y gwasanaeth yn Tŷ Du a St Julian's. Mae fflecsi yn gynllun newydd cyffrous sy'n edrych ar y ffordd wahanol rydyn ni'n gweithredu ein system drafnidiaeth yng Nghymru. Mae'n rhoi mwy o reolaeth i deithwyr o ran sut maen nhw'n symud o gwmpas trwy roi mynediad iddyn nhw i deithio dibynadwy a hyblyg, a helpu i greu Cymru mwy gwyrdd. ”\nDywedodd Scott Pearson, Rheolwr Gyfarwyddwr Trafnidiaeth Casnewydd: “Mae Trafnidiaeth Casnewydd unwaith eto ar flaen y gad o ran mentrau trafnidiaeth gyhoeddus yn y DU fel gweithredwr rhwydwaith ledled y ddinas o wasanaethau bysiau trefol ar alw. Bydd y gwasanaeth estynedig fflecsi yn gyflenwad defnyddiol i'n rhwydwaith bysiau wedi'u trefnu. Fel y prif weithredwr bysiau yng Nghasnewydd, rydym yn hyderus y bydd y rhyngweithio rhwng fflecsi a'r gwasanaethau bysiau arferol sydd ar gael yn darparu gwybodaeth werthfawr sy'n galluogi ein Tîm Gweithrediadau i adolygu'r gwasanaethau bysiau a drefnwyd ar gyfer y bobl sy'n byw, gweithio, astudio, siopa a chymdeithasu yng Nghasnewydd, er mwyn sicrhau ein bod yn darparu rhwydwaith cynhwysfawr sy'n seiliedig ar alw gan gwsmeriaid ar gyfer y dyfodol”.\nDywedodd y Cynghorydd Roger Jeavons, dirprwy arweinydd Cyngor Dinas Casnewydd ac aelod cabinet dros wasanaethau dinas: “Rydym yn credu fod hwn yn gyfle gwych i wella’r rhwydwaith trafnidiaeth gyhoeddus yn y ddinas a chynnig gwasanaethau bysiau gwell i’n preswylwyr gan roi mwy o ddewis a mwy o hyblygrwydd iddyn nhw gyda'u teithiau.\n“Un o agweddau cadarnhaol niferus fflecsi yw y bydd yn ategu at y gwasanaethau a drefnwyd gan Bws Casnewydd, nid eu disodli. Rwy'n siŵr y bydd yn boblogaidd gyda theithwyr ac y bydd yn bodoli y tu hwnt i'r peilot. Mae Casnewydd yn arwain y ffordd o ran darparu gwasanaethau trafnidiaeth gyhoeddus sy'n addas ar gyfer heddiw a'r dyfodol.”\nI wybod mwy, gan gynnwys manylion y gwasanaethau, map o'r parth fflecsi a sut i archebu, ewch i www.fflecsi.cymru/.


What to Upload to SlideShare by SlideShare 4392803 views\nCustomer Code: Creating a Company C... by HubSpot 3286150 views\nA few thoughts on work life-balance by Wim Vanderbauwhede 760074 views\nTlodi incwm cymharol a Tlodi Materol a Thlodi Parhaus.\n1. Tlodi incwm cymharol Prif Ffigurau Blwyddyn ariannol hyd at 2019\n2. Beth yw tlodi incwm cymharol? • Mae bod mewn tlodi incwm cymharol yn golygu byw mewn cartref lle mae cyfanswm incwm yr aelwyd o bob ffynhonnell yn llai na 60 y cant o incwm aelwyd gyfartalog y DU (fel y rhoddir gan y canolrif). • Mae tlodi incwm cymharol yn fesur o anghydraddoldeb incwm, nid yw'n fesur uniongyrchol o safonau byw. Os oedd gan bob cartref lefelau incwm tebyg iawn, byddai'r ganran o bobl mewn tlodi incwm cymharol yn isel iawn, efallai yn sero. • Mae'n werth cofio hefyd . . . – Cymharir incwm aelwydydd yng Nghymru yn erbyn incwm cyfartalog aelwydydd y DU, nid incwm cyfartalog aelwydydd yng Nghymru. – Dydy'r data ddim yn cael ei addasu ar gyfer gwahanol gostau byw mewn gwahanol ardaloedd yn y DU, ar wahân i dynnu i ffwrdd costau tai. – Gall y data ar gyfer gwledydd a rhanbarthau fod yn gyfnewidiol oherwydd meintiau sampl bach ac felly dylid cymryd gofal wrth ddehongli ffigurau.\n3. Yr oedd bron i chwarter yr holl bobl yng Nghymru yn byw mewn tlodi incwm cymharol ar ôl talu eu costau tai • Ar y cyfan, ar ôl talu costau tai megis taliadau llog ar forgeisi /rhent, ardrethi dŵr ac yswiriant adeiladau, roedd 23 y cant o'r holl bobl yng Nghymru yn byw mewn tlodi incwm cymharol rhwng 2016-17 a 2018-19 (cyfartaledd dros dair blwyddyn ariannol). • Mae'r ffigur diweddaraf ychydig yn is na’r 24 y cant a adroddwyd yn ystod y 2 cyfnod blaenorol. Fodd bynnag, ni fu llawer o newid i lefel tlodi incwm cymharol ers y cyfnod amser yn diweddu 2003-04. • Bu’r canran hefyd yn gyson ar gyfer holl wledydd eraill y DU yn y blynyddoedd diwethaf; fodd bynnag bu eu cyfraddau hwy yn is na rhai Cymru. Y ffigur diweddaraf ar gyfer Lloegr yw 22 y cant. Y ffigur ar gyfer yr Alban a Gogledd Iwerddon yw 19 y cant.\n4. Canran y bobl mewn tlodi incwm cymharol (ar ôl costau tai) ar gyfer gwledydd y DU, cyfartaleddau tair blwyddyn ariannol Nodyn: Nid oes data ar gael ar gyfer Gogledd Iwerddon cyn y cyfnod 2002 i 2005. Nodyn: Mae'r blynyddoedd a gynrychiolir yn flynyddoedd ariannol - e.e. Y cyfnod diweddaraf yw’r blwyddyn ariannol 2016-17 i flwyddyn ariannol 2018-19 Ffynhonnell: Aelwydydd Dan Incwm Cyfartalog (HBAI), Arolwg Adnoddau Teuluoedd, DWP % 0 5 10 15 20 25 30 1996 i 1999 1998 i 2001 2000 i 2003 2002 i 2005 2004 i 2007 2006 i 2009 2008 i 2011 2010 i 2013 2012 i 2015 2014 i 2017 2016 i 2019 Cymru Yr Alban Lloegr Gogledd Iwerddon\n5. Tlodi incwm cymharol Prif Ffigurau: grwpiau oedran\n6. Canran o bob grŵp oedran yng Nghymru a oedd yn byw mewn tlodi incwm cymharol (ar ôl costau tai), cyfartaleddau tair blwyddyn ariannol Source: HBAI, Family Resources Survey, DWP % Nodyn: Mae'r blynyddoedd a gynrychiolir yn flynyddoedd ariannol - e.e. Y cyfnod diweddaraf yw blwyddyn ariannol 2016-17 i flwyddyn ariannol 2018-19 Ffynhonnell: Aelwydydd Dan Incwm Cyfartalog (HBAI), Arolwg Adnoddau Teuluoedd, DWP 0 5 10 15 20 25 30 35 40 1996 i 1999 1998 i 2001 2000 i 2003 2002 i 2005 2004 i 2007 2006 i 2009 2008 i 2011 2010 i 2013 2012 i 2015 2014 i 2017 2016 i 2019 Pob unigolyn Plant Oedolion oedran gweithio Pensiynwyr\n7. Plant yw'r grŵp oedran mwyaf tebygol o fod mewn tlodi incwm cymharol • Dengys y ffigurau diweddaraf fod 28 y cant o blant yng Nghymru yn byw mewn tlodi incwm cymharol rhwng 2016-17 a 2018-19 (ar ôl i gostau tai gael eu talu). • Mae hyn yn ostyngiad o'r 29 y cant a adroddwyd y llynedd a dyma’r pedwerydd tro i’r ffigur hwn fod yn is na 30 y cant ers y cyfnod yn gorffen 2005-06. • Rheswm posibl ar gyfer plant fod yn y grŵp oedran sydd fwyaf tebygol o fod mewn tlodi incwm cymharol yn gyson yw bod oedolion â phlant yn fwy tebygol o fod allan o waith neu mewn gwaith â thâl isel oherwydd cyfrifoldebau gofal plant. • Mae'r ffigurau ar gyfer Lloegr a'r Alban wedi aros yr un fath â'r llynedd, sef 31 y cant a 24 y cant yn y drefn honno. Mae'r ffigur ar gyfer Gogledd Iwerddon wedi cynyddu 1 pwynt canran, i 25 y cant eleni.\n8. Tlodi incwm cymharol ar gyfer oedolion o oedran gweithio yn aros yn gyson yng Nghymru ond dal yn uwch na hynny a welwyd ar draws gwledydd eraill y DU • Bu'r ffigurau ar gyfer oedolion o oedran gweithio mewn tlodi incwm cymharol yn eithaf cyson yn y blynyddoedd diwethaf ar gyfer holl wledydd y DU. • Fodd bynnag, mae Cymru yn tueddu i fod â chyfartaledd uwch o oedolion o oedran gweithio yn byw mewn tlodi incwm cymharol na gwledydd eraill y DU. • Rhwng 2016-17 a 2018-19, roedd 22 y cant o oedolion oedran gweithio yng Nghymru yn byw mewn tlodi incwm cymharol (ar ôl talu costau tai). Mae hwn yn ostyngiad o'r 23 y cant a adroddwyd y llynedd. • Mae’r ffigur ar gyfer Lloegr (21 y cant) heb newid o hynny a adroddwyd y llynedd. Yn yr Alban, mae'r ffigur wedi gostwng yn ôl i 19 y cant eleni, ar ôl gweld cynnydd bach (20 y cant) y llynedd. • Yng Ngogledd Iwerddon mae'r ffigur wedi cynyddu o'r 17 y cant a adroddwyd y llynedd i 18 y cant eleni. Roedd y ffigur yng Ngogledd Iwerddon wedi gostwng am y tri chyfnod yn olynol cyn hyn.\n9. Bu’r cyfartaledd o bensiynwyr yng Nghymru sy’n byw mewn tlodi incwm cymharol yn cynyddu ond y mae’n parhau dan yr hyn yr oedd yn y cyfnod rhwng canol a diwedd yr 1990au • Wedi talu costau tai, yr oedd 19 y cant o bensiynwyr yng Nghymru yn byw mewn tlodi incwm cymharol rhwng 2016-17 a 2018-19. Mae hyn yn parhau i fod yn uwch na’r ffigurau a welwyd yn y cyfnod hyd at 2005-06 hyd at y cyfnod hyd at 2015-16 ond yn is na’r rhai a welwyd yn y canol i ddiwedd y 1990au. • Rhwng 2016-17 a 2018-19, y ffigur cyfatebol ar gyfer Lloegr oedd 16 y cant, yr Alban 15 y cant a Gogledd Iwerddon 13 y cant. Mae’r ffigurau yng Nghymru wedi bod ychydig yn uwch na hynny a welwyd mewn gwledydd eraill y DU ers y cyfnod hyd at 2014-15.


Datgelwyd hanes y Lleng Brydeinig Frenhinol ym Mrwsel - Gohebydd yr UE\nPynciau cysylltiedig:Gwlad BelgBrwselDennis AbbotteuLleng Brydeinig Frenhinol Brwsel\nAr y sail hon, cymeradwyodd y Comisiwn y mesurau o dan reolau cymorth gwladwriaethol yr UE. Gellir dod o hyd i ragor o wybodaeth am y Fframwaith Dros Dro a chamau eraill a gymerwyd gan y Comisiwn i fynd i'r afael ag effaith economaidd y pandemig coronafirws yma <http://sizeofwales.org.uk/donate/>. Bydd fersiwn nad yw'n gyfrinachol o'r penderfyniadau ar gael o dan y rhifau achos SA.60198 ac SA.60414 yn y cofrestr cymorth gwladwriaethol ar wefan cystadlu'r Comisiwn.\nMae Abbott wedi bod yn byw yng Ngwlad Belg ers 20 mlynedd. Mae'n gyn newyddiadurwr i, ymhlith eraill, The Sun ac Y Daily Mirror yn Llundain ac wedi hynny roedd yn llefarydd ar ran y Comisiwn Ewropeaidd. Mae hefyd yn aelod o'r Lleng Brydeinig Frenhinol, elusen sy'n codi arian i gefnogi aelodau sy'n gwasanaethu a chyn-aelodau o'r Llynges Frenhinol, Byddin Prydain a'r Llu Awyr Brenhinol sy'n wynebu caledi, yn ogystal â'u teuluoedd.


Gweithdy Ysgrifennu Dramâu - Cyrsiau rhan amser i oedolion - Prifysgol Caerdydd\nSut mae deialog yn ffurfio cymeriad? Pam mae tawelwch a seibiannau mor bwysig mewn drama?\nDdysgir y modiwl hwn mewn cyfres o weithdai ymarferol, a byddwch yn dysgu am egwyddorion sylfaenol ysgrifennu dramâu, o feithrin syniad i ddatblygu cymeriadau cryf.\nBydd y cwrs yn cael ei arwain gan weithdai, gyda ffocws ar fynd ar drywydd ddiddordebau personol y myfyrwyr. Mae'r cwrs yn debygol o edrych ar feysydd fel:\nDarganfod eich llais\nDeall gweithredu dramatig\nYsgrifennu deialog effeithiol\nSeibiannau a thawelwch\nAr gyfer yr asesiad, byddwch yn cynhyrchu portffolio o sgriptiau, gan gynnwys cydran myfyriol. Bydd portffolios yn cyfateb i gyfanswm o 2,000 o eiriau.


C&G 2377 Profi Cyfarpar Symudol (PAT) (Rhan-Amser) - Grŵp Colegau NPTC\nMae’r cwrs Profi Cyfarpar Symudol rhan amser hwn ar gyfer rheolwyr, peirianwyr, technegwyr, unigolion a benodir neu bobl sy’n ymwneud ag agweddau iechyd a diogelwch ar offer trydanol. Mae’r cwrs yn seiliedig ar God Ymarfer IEE ar gyfer archwilio a phrofi offer trydanol sydd mewn defnydd ac mae’n cynnwys y gyfraith a chwmpas y ddeddfwriaeth ar gyfer profi offer trydanol.\nMae’r cwrs yn rhoi sylw i elfennau theori ac ymarfer profi cyfarpar symudol (PAT) gan arwain at arholiadau City & Guilds 2377.\nNid oes unrhyw ofynion mynediad ffurfiol i ymgeiswyr sydd eisiau dilyn y cymhwyster hwn. Fodd bynnag, rhaid i ganolfannau sicrhau bod gan ymgeiswyr botensial a chyfle i ennill y cymhwyster yn llwyddiannus.\nMae disgwyl i ymgeiswyr fod â gwybodaeth sylfaenol am wyddoniaeth drydanol a gallu defnyddio Cyfraith Ohm a chyfrifiadau sylfaenol, ond mae’r meysydd hyn yn cael sylw i ryw raddau ar y cwrs.\nBydd rhaid i’r myfyrwyr fod â chopi o’r Cod Ymarfer cyfredol ar gyfer Archwilio a Phrofi Cyfarpar mewn defnydd\n4 Noson neu 2 Ddiwrnod


Rheolwr yr Elyrch “wedi cyffroi” cyn y daith i West Brom – Golwg360\nAbertawe'n ddi-guro oddi cartref, a West Brom yn ddi-guro gartref\nMae Steve Cooper, rheolwr tîm pêl-droed Abertawe, yn dweud ei fod e wedi cyffroi ar drothwy’r gêm fawr oddi cartref yn West Brom heddiw (dydd Sul, Rhagfyr 8).\nMae’r Elyrch yn ddi-guro mewn gemau oddi cartref y tymor hwn – yr unig dîm yn y gynghrair sydd â’r record honno – ond byddan nhw’n wynebu tipyn o brawf wrth herio’r tîm sydd ar frig y Bencampwriaeth ac sy’n ddi-guro ar eu tomen eu hunain hyd yn hyn.\nOnd dydy’r Elyrch ddim wedi ennill yr un o’u pum gêm ddiwethaf yn yr Hawthorns.\nMae’r Baggies, o dan reolaeth Slaven Bilic, wedi ennill 23 allan o 27 o bwyntiau yn eu gemau mwyaf diweddar.\n“Dw i’n edrych ymlaen ac yn hapus iawn gyda’r ymarferion yr wythnos hon,” meddai Steve Cooper.\n“Mae’r paratoadau wedi bod yn dda, ac rydyn ni wedi bod yn canolbwyntio’n fawr ar drothwy gêm arall ar y teledu.\n“Rydyn ni’n edrych ymlaen at unrhyw gêm rydyn ni’n chwarae ynddi.”\nMae’n dweud bod gan ei dîm agwedd bositif at gemau y tymor hwn, er bod eu perfformiadau oddi cartref yn well o lawer na’r rhai ar eu tomen eu hunain.\n“Mae’r gwydryn yn hanner llawn, ac rydyn ni’n credu y gallwn ni gyflawni’r hyn wnaethon ni geisio ei wneud,” meddai.\n“Fydd hyn ddim yn wahanol, p’un a ydyn ni’n chwarae gartref neu oddi cartref.\n“Ond mae hon yn gêm dda, yn gêm fawr os liciwch chi.\n“Rhaid i ni gyffroi am y pethau hyn.\n“Os ydych chi’n teimlo’r gwrthwyneb, dw i ddim yn meddwl y byddwch chi’n mynd yno â’r agwedd iawn.”\nMae’n bosib y gallai’r asgellwr Aldo Kalulu ymddangos yng nghrys Abertawe am y tro cyntaf ers tri mis, ar ôl gwella o anaf i’w ffêr.\nFe fu’r Ffrancwr yn chwarae i’r tîm dan 23 oed wrth geisio gwella’i ffitrwydd yn ddiweddar.\nMae Nathan Dyer hefyd wedi gwella ar ôl ergyd, ond mae gan Wayne Routledge anaf i’w goes.\nCafodd y cefnwr ei anfon o'r cae ar ôl dim ond 37 eiliad am gicio pen gwrthwynebydd


Premiere byd Tylwyth, drama newydd o bwys gan Daf James\nMae Theatr Genedlaethol Cymru a Theatr y Sherman yn falch o gyhoeddi y byddant yn cyd-gynhyrchu’r perfformiadau cyntaf yn y byd o ddrama newydd Daf James, sef Tylwyth, a fydd yn agor yn Theatr y Sherman cyn teithio i theatrau ledled Cymru.\nYn Tylwyth, bydd Simon Watts, Danny Grehan a Michael Humphreys yn dychwelyd i’w rhannau gwreiddiol, ynghyd â tri aelod newydd i’r cast, yn cynnwys Martin Thomas ac Arwel Davies. Caiff y ddrama ei chyfarwyddo gan Arwel Gruffydd, Cyfarwyddwr Artistig Theatr Genedlaethol Cymru a chyfarwyddwr gwreiddiol Llwyth.\nMae Daf James yn ddramodydd, sgriptiwr, cyfansoddwr a pherfformiwr hynod lwyddiannus, ac yn Artist Cyswllt Theatr y Sherman. Llwyddodd Llwyth – drama lawn gyntaf Daf – i’w sefydlu fel un o ddramodwyr mwyaf cyffrous Cymru. Mae ei waith diweddar arall i’r theatr yn cynnwys On the Other Hand, We're Happy, a gynhyrchwyd gan Paines Plough a Theatr Clwyd; mae ef hefyd yn rhan o Raglen Dramodwyr y BBC 2019. Dywedodd Daf: “Roedd Llwyth yn ddrama bwysig ofnadwy i fi'n bersonol ac yn wleidyddol. Freuddwydies i fyth y bydde hi'n cael yr ymateb na'r bywyd hirhoedlog gafodd hi, a bennu lan yn Nhaipei! Erbyn hyn, mae gwleidyddiaeth Cymru a'r byd hoyw wedi newid gryn dipyn ers y ddrama wreiddiol; heb son amdana i, ers i mi ddod yn dad. Ro'n i ar dân felly, moyn sgwennu ail ran i Llwyth, yn ymateb i rai o'r newidiadau hynny. Yn enwedig gan i gymeriadau Llwyth barhau i fyw a thyfu yn fy nychymyg ar ôl iddynt ymadael â'r llwyfan. Cronicl personol yw Tylwyth, ond mae'n rhan o naratif diwylliannol ehangach sy'n dal i esblygu. Mae gan bawb ei stori. Mae'n wirioneddol fraint felly, cael y cyfle hwn i rannu fy un i gyda ffans y ddrama wreiddiol yn ogystal â chynulleidfaoedd newydd.”\nDywedodd Arwel Gruffydd, Cyfarwyddwr Artistig Theatr Genedlaethol Cymru a chyfarwyddwr Tylwyth: “Mae cael cyd-gynhyrchu unwaith eto gyda Theatr y Sherman yn fendigedig, yn arbennig gan mai pan oeddwn i’n gweithio fel Cyfarwyddwr Cyswllt yn y Sherman y bu imi gyfarwyddo Llwyth, ddeng mlynedd yn ôl. O’r holl gynyrchiadau yr wyf i wedi’u cyfarwyddo, Llwyth, yn ddi-os, yw’r un a gynhyrchiad gafodd y dylanwad mwyaf ar gynulleidfaoedd ac a gafodd yr ymateb mwyaf syfrdanol. Roedd yn drobwynt yn fy ngyrfa i, ac yn rhyw fath o drobwynt hefyd yn y theatr Gymraeg. Alla’i ddim aros nes cael dychwelyd i’r stafell ymarfer efo’r cymeriadau eithriadol yma y mae Daf wedi eu creu, a rhannu rhai o’u helyntion diweddaraf gyda chynulleidfaoedd ledled Cymru. Mae Tylwyth yn dathlu ac yn herio elfennau o’r hunaniaeth gyfoes Gymraeg, ac yn gwneud hynny, fel ag y gwnaeth Llwyth, gyda môr o chwerthin a defnydd hwyliog a chlyfar o gerddoriaeth, ond hefyd trwy fynd â’r gynulleidfa ar chwyrligwgan o emosiynau. Mae’n mynd i fod yn antur!”\nTheatr y Sherman, Caerdydd 10 – 13 Mawrth 2020\nGaleri, Caernarfon 17 + 18 Mawrth 2020\nCanolfan y Celfyddydau Aberystwyth 20 + 21 Mawrth 2020\nFfwrnes, Llanelli 24 Mawrth 2020\nHafren, Y Drenewydd 26 Mawrth 2020\nTheatr Mwldan, Aberteifi 28 Mawrth 2020\nPontio, Bangor 31 Mawrth + 1 Ebrill 2020\nTheatr Clwyd, Yr Wyddgrug 3 + 4 Ebrill 2020\nPerfformir Tylwyth yn Gymraeg. Gall siaradwyr di-Gymraeg a dysgwyr dilyn y ddrama trwy uwchdeitlau Saesneg ar holl berfformiadau yn Theatr y Sherman. Ym mhob perfformiad bydd Sibrwd – ap mynediad iaith Theatr Genedlaethol Cymru – ar gael i dywys y gynulleidfa trwy’r stori, pa mor rhugl bynnag ydynt yn y Gymraeg.


Ailbennu rhywedd - Astudio - Prifysgol Caerdydd\nRydym am gefnogi ein holl staff a myfyrwyr yn eu dewis o hunaniaeth rhywedd.\nCymorth i bontio\nRydym wedi cefnogi nifer o fyfyrwyr sydd wedi pontio, ac mae gweithdrefnau ar waith gennym i hwyluso pethau gymaint â phosibl. Y cam cyntaf wrth ddod i wybod am y cymorth a gynigiwn, yw edrych ar y ddogfen polisi a gweithdrefnau ar gyfer cefnogi ailbennu rhywedd a myfyrwyr a staff traws.\nOs ydych chi eisoes yn y Brifysgol, y cam nesaf fydd siarad â'ch tiwtor personol, neu cysylltwch â’r Ganolfan Cymorth i Fyfyrwyr i gael cefnogaeth i wneud hyn.\nEfallai bydd o gymorth i chi lunio cynllun gweithredu, fydd yn cynnwys pethau fel:\nsut bydd gwybodaeth yn cael ei rheoli a chan bwy\na ydych yn dymuno hysbysu'r bobl berthnasol neu a fyddai'n well gennych chi fod hynny’n cael ei wneud drosoch chi\ndyddiad dechrau defnyddio unrhyw enw newydd / byw’n llawn amser mewn rôl newydd\ny broses o newid cofnodion a dogfennau eraill\nunrhyw amser i ffwrdd fydd yn angenrheidiol.\nByddwn bob amser yn ymgynghori â chi ynghylch beth yr hoffech i bobl gael gwybod a’r iaith yr hoffech chi i ni ei defnyddio, a dim ond y rheiny sydd angen gwybod am y pontio fydd yn cael gwybod, a rhoddir gwybodaeth glir ynghylch cyfrinachedd.\nCewch fynediad i’r cyfleusterau sy’n cyfateb i’r rhywedd y cyflwynwch eich hun ynddi. Os ydych yn drawsrywiol, gallwch gael mynediad i ardaloedd ‘dynion yn unig’ a ‘menywod yn unig’ - megis ystafelloedd newid a thoiledau - yn ôl y rhywedd y cyflwynwch eich hun ynddi. Gall hyn olygu eich bod yn newid y cyfleusterau a ddefnyddiwch ar yr adeg pan fyddwch yn dechrau byw yn y rhywedd a gadarnhawyd gennych.\nMae'r Brifysgol hefyd yn cydnabod yr hunaniaethau niferus anneuol a hyblyg o ran rhywedd sy’n bodoli, gan gynnwys hunaniaethau anneuol traws, ac mae cynlluniau ar waith i gynyddu nifer y toiledau niwtral o ran rhywedd ar draws y campws.\nMae ein Gwasanaeth Cwnsela, Iechyd a Lles ar gael i gefnogi myfyrwyr LHDT+.\nOs ydych chi’n profi unrhyw fath o drallod emosiynol, peidiwch â phetruso cysylltu â’r tîm. Mae cymorth ar gael i'r rhai sy'n profi unrhyw fath o anhawster, pa mor fawr neu fach bynnag ydyw, p’un a yw’n gysylltiedig â bod yn berson traws, hunaniaeth rhywedd neu bontio yn y brifysgol.\nBydd ein staff i gyd yn gwrando, heb farnu, ac yn cynnig cefnogaeth mewn man diogel, cyfrinachol.\nLawrlwytho'r ddogfen (PDF, 487.4 KB) Chevron right


Creu a llwyfannu perfformiad dyfeisiedig - Revision 5 - TGAU Drama - BBC Bitesize\nPeidiwch byth ag anghofio pwysigrwydd ymchwil. Os ydych chi’n canfod thema neu bwnc yr hoffech chi ei ymchwilio iddyn nhw, dysgwch fwy amdanyn nhw. Defnyddiwch y rhyngrwyd, darllenwch am y pwnc, edrychwch am ffilmiau neu ddramâu a allai fod yn archwilio’r un deunydd pwnc. Sut maen nhw’n gwneud hynny? Oes modd i chi gael ysbrydoliaeth?\nEr mai eich ysgogiad cychwynnol ydy’r brif ysbrydoliaeth ar gyfer y gwaith, mae ymchwil yn helpu i ehangu eich syniadau a gallai helpu i siapio’r ddrama’n sylweddol. Cadwch gofnod o’ch syniadau unigol a/neu syniadau’r grŵp i dracio cynnydd a dangos sut mae’r syniadau’n datblygu.\nOs ydych chi fel grŵp wedi dewis creu darn Theatr Mewn Addysg yna gallai ffeithiau ac ystadegau fod yn ganolog i’r gwaith rydych chi’n ei ddyfeisio. Hyd yn oed os ydy eich drama yn adrodd stori naturiolaidd, bydd ymchwil yn eich galluogi i ddeall profiadau y tu hwnt i’ch profiadau chi yn well. Mae angen gwneud yn siŵr bod y ddrama y byddwch chi’n ei chreu yn fanwl a dilys. Darllenwch Theatr Mewn Addysg i ddysgu mwy.\nDefnyddio ymchwil mewn perfformiad\nGaucho ar gefn ceffyl yn gyrru defaid ar y pampas yn Ariannin LLUN: Getty\nGan dynnu ysbrydoliaeth o’r ddelwedd hon o ddyn a’i geffyl yn y difethwch, aeth cwmni theatr ati i ymchwilio ymhle y cafodd ei dynnu. Canfuwyd ei fod yn ffotograff o gaucho, neu gowboi, ym Mhatagonia yn Ne America. Ar ôl ymchwilio i hanes Patagonia, daeth y cwmni o hyd i hanes diddorol y Cymry’n ymfudo i Batagonia yn y 19eg ganrif.\nDysgodd fod y grŵp cyntaf o ymfudwyr, a hwyliodd o Lerpwl ym 1865 ar y Mimosa, wedi gadael Cymru i chwilio am fywyd newydd. Daeth y cwmni o hyd i ffotograffau trawiadol ar-lein a rhoddodd hyn syniadau iddo ar gyfer creu cymeriadau. Arweiniodd ei ymchwil at y ffilm, Patagonia, gyda’r actor Matthew Rhys, a oedd hefyd yn trafod themâu dianc a theithiau darganfod. Penderfynodd y cwmni i ymchwilio i’r themâu hyn gan osod eu darn ym 1865 a hefyd yn y presennol gan ddefnyddio symudiadau mecanyddol fel motiff\ni gynrychioli gormes.


Datganiad Ysgrifenedig: Coronafeirws a hawliau pobl hŷn | LLYW.CYMRU\nDatganiad Ysgrifenedig: Coronafeirws a hawliau pobl hŷn\nMae’r coronafeirws wedi effeithio ar bob agwedd ar ein bywydau. Mae'r feirws wedi effeithio arnom i gyd, ynghyd â'r cyfyngiadau digynsail y bu angen inni eu rhoi ar waith i arafu ei ledaeniad ac i ddiogelu pob un ohonom.\nGwyddom fod rhai pobl mewn mwy o berygl o gael salwch difrifol os deuant i gysylltiad â’r coronafeirws ac, wrth inni ddysgu mwy am y feirws, gwyddom fod hyn yn effeithio'n anghymesur ar rai rhannau o gymdeithas a rhai cymunedau.\nRydym yn rhoi mwy o gymorth i gartrefi gofal, er enghraifft, gan gynnwys cyflenwadau rheolaidd o gyfarpar diogelu personol a chyngor am hylendid a glanhau, gan ein bod yn gwybod bod pobl hŷn, yn enwedig y rhai sydd â phroblemau iechyd eisoes, mewn mwy o berygl. Rydym wedi diweddaru ein polisi profi ar gyfer preswylwyr cartrefi gofal a staff, yn seiliedig ar y dystiolaeth wyddonol ddiweddaraf.\nMae ffigurau'r Swyddfa Ystadegau Gwladol, a gyhoeddwyd yr wythnos ddiwethaf yn awgrymu bod tua chwarter y bobl sydd wedi marw o’r coronafeirws yng Nghymru yn byw mewn cartref gofal. Mae hon yn sefyllfa hynod o drist a gallaf ddeall pa mor anodd y mae hyn wedi bod i deuluoedd a phobl sy'n gweithio yn y sector gofal.\nAc rydym hefyd wedi darparu cyngor wedi'i dargedu i bobl dros 70 oed a ystyrir yn bobl sydd mewn perygl – cynghorir y bobl hyn i ddilyn yn fanwl y rheolau ar gadw pellter cymdeithasol a’r cyngor ar olchi dwylo a hylendid dwylo i’w diogelu eu hunain pan fyddant yn gadael eu cartrefi. Nid ydym wedi rhoi gwaharddiad llwyr ar bobl hŷn rhag mynd allan.\nNid yw pobl hŷn yn cael eu cynnwys yn awtomatig yn y grŵp 'gwarchod' – mae hyn yn seiliedig ar gyflyrau penodol, sy'n gwneud pobl yn eithriadol o agored i salwch difrifol os ydynt yn dod i gysylltiad â’r coronafeirws. Mae Prif Swyddog Meddygol Cymru wedi ysgrifennu at fwy na 120,000 o bobl yng Nghymru, yn eu cynghori i fabwysiadu mesurau gwarchod llym tan 15 Mehefin.\nRwyf wedi cyfarfod â Fforwm Cynghori'r Gweinidog ar Heneiddio i glywed eu pryderon am y pandemig ac a allai mesurau i gadw pobl hŷn yn ddiogel arwain at gynnydd mewn stereoteipiau sy'n cysylltu heneiddio â bregustra a dirywiad. Nid dyna yw ein bwriad.\nMae deddfwriaeth ar hawliau dynol a chydraddoldeb yn darparu fframwaith i sicrhau bod pawb yn cael eu trin gyda thegwch, cydraddoldeb, urddas, parch ac ymreolaeth. Rydym yn cydymffurfio â'n rhwymedigaethau cyfreithiol i ddiogelu a chynnal hawliau pawb yng Nghymru.\nMae ymchwil annibynnol wedi'i chomisiynu i ymchwilio i sut y gall Llywodraeth Cymru gryfhau cydraddoldeb a hawliau dynol ymhellach ac rydym yn cydweithio'n agos gyda'r tîm sy'n arwain ar yr ymchwil i sicrhau y gall barhau wrth inni ymateb i'r pandemig hwn.\nDrwy werthfawrogi'r cyfraniadau y mae pobl hŷn yn eu gwneud at gymdeithas, byddwn yn gwrthod rhagfarn ar sail oedran. Rwyf yn nad yw oedran yn lleihau hawl unigolyn i gael ei drin ag urddas a pharch.\nWrth inni symud y tu hwnt i'r pandemig, bydd Llywodraeth Cymru’n parhau â'i gwaith ar y Strategaeth ar gyfer Cymdeithas sy'n Heneiddio. Bydd yn defnyddio dull gweithredu sy'n seiliedig ar hawliau i hyrwyddo cydraddoldeb a chyfiawnder cymdeithasol ar draws ystod o feysydd polisi ac yn rhoi llais pobl hŷn wrth wraidd y broses o lunio polisïau.\nBydd hyn yn fwy perthnasol wrth inni weithio i ystyried sut a phryd y gellir lliniaru'r cyfyngiadau yn ddiogel. Byddaf yn parhau i gymryd cyngor gan Fforwm Cynghori'r Gweinidog ar Heneiddio er mwyn sicrhau bod gan bobl hŷn lais yn y broses o lunio'r penderfyniadau sy'n effeithio arnynt.\nDros yr wythnosau diwethaf, mae'r coronafeirws wedi atal llawer o bobl hŷn rhag parhau â'u rolau gwirfoddoli, gwaith neu ofalu arferol. Am y tro cyntaf, mae llawer ohonom yn derbyn cymorth gan ein cymunedau lleol. Rwyf yn gobeithio y bydd y perthnasoedd newydd hyn yn parhau am flynyddoedd i ddod ac yn helpu i feithrin parch ac undod rhwng y cenedlaethau.\nMae'n hanfodol inni gydweithio i greu cymdeithas fwy cyfartal sy'n cynnal hawliau dynol ac sy’n galluogi pobl o bob oedran i gyflawni eu potensial waeth beth fo'u cefndir neu eu hamgylchiadau.


BOD YN FODAU DYNOL\nMeddwl am yr hyn sy’n debyg rhwng pawb ohonom, yn hytrach na’r gwahaniaethau.\nAr gyfer y dyfyniad, fe fyddwch chi angen copi o The Cambridge Companion to Feminist Theology, ed. Susan Frank Parsons (Cambridge University Press, 2002); mae’r dyfyniad gan Denise Ackermann, yn dechrau ar dudalen 36, llinell 26.\nRwy’n mynd i ddechrau’r gwasanaeth hwn gyda dyfyniad. Byddwn yn hoffi i chi wrando arno, a gweld a ydych chi’n gallu deall beth sy’n cael ei ddweud.\nDarllenwch y dyfyniad, gan ddechrau gyda’r geiriau: ‘The practice of mutual relationship’ a gorffen gyda’r geiriau ‘Only when we see ourselves in each other are we fully human.’\nDechrau trwm i wasanaeth bore ’ma, rwy’n cytuno, ond darn sydd â llawer i ddweud wrthym ni: rhywbeth eithaf dwfn, a rhywbeth y gall pawb ohonom ddysgu ohono. Daw’r dyfyniad hwn gan ddynes o’r enw Denise Ackermann, diwinydd o Dde Affrica sydd wedi siarad yn gyson yn erbyn apartheid. Yn y darn hwn, mae llif gwirioneddol rhwng yr hunan a’r llall. Nawr, fe fyddwn i’n hoffi i chi droi at yr un sydd y drws nesaf i chi, neu sydd agosaf atoch chi.\nMae rhan gyntaf y dyfyniad yn gofyn i chi ‘edrych’ ar wyneb rhywun arall. Peidiwch â chymryd cipolwg yn unig, gan wneud ystumiau ac edrych ar rywbeth arall, nac edrych heibio iddyn nhw, neu edrych ar y llawr. Edrychwch ar nodweddion yr unigolyn, eu llygaid, eu trwyn, y ffordd y mae eu gwallt yn syrthio, siâp eu hwyneb, pa un ai a ydi eu clustiau yn y golwg ai peidio. Ydyn nhw’n gwisgo sbectol?\nPa mor aml fyddwn ni’n cymryd amser i edrych ar ein gilydd? Allech chi ddweud beth yw lliw llygaid eich cariad, er enghraifft?\nNawr, yn sydyn, edrychwch pa debygrwydd sydd rhwng eich wyneb chi ac wyneb yr un sydd nesaf atoch chi. Byddwn yn dychmygu fod mwy o bethau sy’n debyg na’r hyn sy’n dra gwahanol.\nMae Cristnogion, Iddewon a Mwslimiaid i gyd yn credu fod bodau dynol yn cael eu creu ar ddelw Duw, sy’n cael ei adleisio yn y dyfyniad sy’n dweud ‘we both reflect something of the image of God’. Y syniad yw mai Duw wnaeth ein creu ni, a rhoi ychydig ohono ‘ef ei hunan’ y tu mewn i ni. Os ydym yn dychmygu fod Duw yn debyg i ni, mae’n ei wneud o’n haws ei ddeall ac yn fwy hygyrch i ni. Mae’n ddiau ein bod ni’n arbennig, ac mae’r ffaith fod bywyd yn sanctaidd - gan mai Duw a’i rhoddodd - yn bwysig i ddilynwyr y crefyddau hynny. Yr hyn sydd hefyd yn bwysig yw’r ffaith ein bod ni i gyd yn adlewyrchiad o’r un peth.\nDywedodd y bardd John Donne nad oes unrhyw un yn ynys - ‘no man is an island’, ac na allwn ni fyw ar ein pen ein hunain am byth. Fel mae Denise Ackermann yn dweud, ‘I am not complete unto myself’. Rydym angen pobl eraill i’n gwneud ni’n gyflawn. Ac yn y ffilm Jerry Maguire, mae cymeriad Renee Zellweger yn dweud, ‘You complete me’.\nMae unigolion angen pobl eraill; rydym angen perthynas gyda phobl er mwyn bod yn gyfan gwbl ddynol. Roedd gan hyd yn oed feudwyon a oedd yn chwilio am lefydd lle gallen nhw fod ar eu pen eu hunain, fel Tadau’r Anialwch neu’r mynachod Celtaidd, yn dibynnu ar ganolbwyntio ar eu perthynas â Duw. Dyna oedd eu ffordd nhw o geisio gweld eu lle a gweld eu hadlewyrchiad yn Nuw.\nYr hyn y mae’r geiriau hyn yn ceisio ei ddweud wrthym ni yw bod yr hyn sydd gennym yn gyffredin a’r hyn sy’n debyg yn ein natur ni yn fwy na’r hyn sy’n wahanol. Yn nrama Shakespeare, The Merchant of Venice, mae Shylock yn gwneud y pwynt hwn, hefyd:\nDyma gyfieithiad Cymraeg o’r dyfyniad allan o’r ddrama Marsiandwr Fenis, Cyfieithiad J. T. Jones, Ty ar y Graig, 1969.\n‘Iddew ydwyf. Onid oes gan Iddew lygaid? Onid oes gan Iddew ddwylo, aelodau, synhwyrau, teimladau a nwydau? Onis porthir ag ymborth, onis clwyfir ag arfau... Os clwyfwch ni, oni waedwn? Os ogleisiwch ni, oni chwarddwn?’\nYr hyn sy’n cael ei ddweud yma yw ein bod ni’r un peth â’n gilydd yn y bôn. Meddyliwch am yr unigolyn roeddech chi’n edrych arnyn nhw’n gynharach, neu meddyliwch am rywun o hil, rhyw, diwylliant, gwlad neu gefndir gwahanol. Nid oes gwahaniaethau o ddifrif. Mae pawb ohonom yn ddynol.\nFe allwch chi ddefnyddio’r darn isod fel myfyrdod neu weddi.\n‘Chi ydi fy nrych i. Fi ydi eich drych chi. Dim ond pan fyddwn ni’n gweld ein gilydd y byddwn ni’n wirioneddol ddynol.’


Caban Calan Gaeaf\nMae Calan Gaeaf yn amser prysur iawn i Mari, sy’n ffermio’r pwmpenni gorau ar gyfer creu llusernau! Dewch i glywed be’ sy’n gwneud ei phwmpenni mor arbennig a straeon am ei ffrindiau o’r ochr draw mewn perfformiad yn y Caban, sef ein celf gyhoeddus yn yr awyr agored. Hefyd fe fydd cyfle i addurno pwmpen eich hun yn barod ar gyfer Calan Gaeaf!\nGwisgwch wisg ffansi Calan Gaeaf a dewch â chôt i gadw'n gynnes.\nDigwyddiad i'r holl deulu - bydd angen i oedolion aros gyda'u plant a chael tocyn


BBC - Cymru - Urdd 2012 - Llun - Digwyddiadau Dydd Gwener\nDydd Gwener, 8 Mehefin\nDisgyblion ysgolion uwchradd ac aelodau'r Urdd dan 19 a 25 sy'n cystadlu'n bennaf ar ddydd Gwener gyda phrif seremoni'r dydd - Defod y Coroni - yn cael ei chynnal am 2.30pm.\nAnrhydeddir y prif lenor am ddarn neu ddarnau o ryddiaith dros 4,000 o eriau ar y thema Egin.\nParc Cenedlaethol Eryri sy'n rhoi'r goron eleni sydd wedi ei chreu gan John Price o Fachynlleth.\nMeistr y Ddefod yw Gwynedd Glyn (a'i henillodd yn Eisteddfod Llŷn ac Eifionydd 1998), a'r Beirniaid yw Catrin Dafydd a Meg Elis.\nLlŷr Titus o Ben Llŷn a enillodd y Goron yn Abertawe y llynedd a ddydd Mercher, camodd i'r llwyfan i dderbyn Medal Ddrama 2012 hefyd.A chysylltiad pellach gydag enillwyr 2012 ydy mai enillydd y Gadair ddydd Iau, Gruffydd Antur, sydd wedi ysgrifennu'r cwpled sy'n ymddangos ar flaen y Goron: 'Pery awen y llenor; Pan na fydd mynydd na môr.' Ddiwedd y pnawn am 5.35pm ceir cyflwyniad gan Aelwydydd Crymych a Maenclochog i groesawu Eisteddfod Genedlaethol Urdd Gobaith Cymru Sir Benfro 2013.\nBydd drysau'r Pafiliwn yn ail-agor nos Wener am 6pm ar gyfer Cystadleuaeth Cerddorfa/Band dan 25 oed, gyda'r cyflwyniad i fod ddim hwy nag 8 munud.\nDewch i fyd hudol Tree Fu Tom am gemau, anturiaethau a swynau! BBC iD BBC iD Gosodiadau Allgofnodi Term chwilio: Llywio drwy’r BBC Newyddion Sport Tywydd iPlayer TV Radio Mwy CBBC CBeebies Comedy Food History Learning Music Science Earth Local Northern Ireland Scotland Wales Full A-Z of BBC sites Dolenni'r BBC Safle Symudol Amodau Defnyddio Ynglŷn â'r BBC Preifatrwydd Cymorth Hygyrchedd Cwcis Cysylltu â’r BBC Clo i rieni BBC © 2014 Nid yw'r BBC yn gyfrifol am gynnwys safleoedd allanol. Mae'r dudalen hon yn ymddangos ar ei gorau mewn porwr cyfoes sy'n defnyddio dalennau arddull (CSS). Er y byddwch yn gallu gweld cynnwys y dudalen hon yn eich porwr presennol, fyddwch chi ddim yn cael profiad gweledol cyflawn. Ystyriwch ddiweddaru'r porwr os gwelwch yn dda, neu alluogi dalennau arddull (CSS) os yw'n bosib i chi wneud hynny.


Corsydd Nug a Merddwr - Wicipedia\nMae Corsydd Nug a Merddwr yn gorsdir ger Pentrefoelas yn Sir Conwy sydd wedi'i ddynodi'n Safle o Ddiddordeb Gwyddonol Arbennig yng Nghymru (SoDdGA neu SSSI) ers 27 Mai 1998 fel ymgais gadwraethol i amddiffyn a gwarchod y safle. Mae ei arwynebedd yn 128.81 hectar. Cyfoeth Naturiol Cymru yw'r corff sy'n gyfrifol am y safle.\nMae'r corsydd hyn ar lannau Afon Merddwr - un o lednentydd Afon Conwy - a'i llednant fechan Afon Nug wrth ymyl cymer y ddwy afon hynny.\nWedi dod o "https://cy.wikipedia.org/w/index.php?title=Corsydd_Nug_a_Merddwr&oldid=10846277"


Anffyddiaeth: Priodasau cyfunrywiol a dyfodol yr Eglwys Anglicanaidd\nPriodasau cyfunrywiol a dyfodol yr Eglwys Anglicanaidd\nMae John Sentamu, archesgob Efrog, wedi gwneud datganiad hirfaith a gofalus yn esbonio'i safbwynt ynghylch priodasau cyfunrywiol. Rwy'n dweud gofalus, ond beth sydd wedi digwydd mewn gwirionedd yw ei fod wedi arddangos yr un hen ragfarnau diflas ond wedi ceisio'u cyfiawnhau mewn ffyrdd mwy deallus. Nid yw wedi llwyddo, wrth reswm, oherwydd nid yw hynny'n bosibl. Rhagfarn yw rhagfarn, ac erys y ffaith nad oes unrhyw ddadl resymegol o gwbl yn erbyn caniatáu'r un hawliau i gyplau cyfunrywiol ag y mae pawb arall yn eu mwynhau'n barod. Nid fy mwriad yma yw ymateb i'w ddadleuon, gan fy mod eisoes wedi gwneud rhywbeth digon tebyg yn achos Keith O'Brien. Yn hytrach, rwy'n edrych ar y geiriau fel arwydd o'r hyn sydd i ddod yn natblygiad yr eglwys Anglicanaidd.\nSentamu yw archesgob Efrog, sy'n golygu mai Rowan Williams yn unig sy'n uwch nag ef yn yr eglwys. Yn wir, Sentamu yw'r ffefryn i olynu Williams pan ddaw cyfnod hwnnw fel archesgob Caergaint i ben ar ddiwedd y flwyddyn. Mae'n debyg bod Sentamu'n awyddus iawn i gael y swydd honno. Gallwn dybio felly bod y datganiad yma'n gam strategol yn ogystal ag amlinelliad o'i wir safbwyntiau. Hynny yw, mae esgobion yr eglwys yn gyffredinol wedi caledu yn eu rhagfarn er gwaethaf pob ymdrech gan Rowan Williams ac felly mae Sentamu'n credu bydd yr erthygl yma'n eu plesio. Ffactor arwyddocaol yn hynny o beth yw bod dylanwad esgobion Affricanaidd (sy'n tueddu i fod yn eithriadol o ffiaidd yn eu casineb tuag at hoywon) wedi cynyddu.\nDyma'r mater sydd am ddiffinio cyfnod nesaf yr eglwys. Os mai Sentamu fydd yn fuddugol, bydd hynny'n cadarnhau bod yr eglwys wedi cymryd cam mawr i'r dde adweithiol. Gall hynny sbarduno ei chwymp, felly mewn ffordd mae modd croesawu'r peth. Os yw'r eglwys yn gosod ei hun ar ochr anghywir hanes a'n gwneud ei hun yn amherthnasol fel hyn (wrth i weddill y byd brysur sylweddoli bod hoywon yn bobl normal), bydd hynny'n cyflymu proses sydd wedi bod ar waith ers degawdau eisoes. Hynny yw, bydd yr aelodau call a synhwyrol hynny sy'n weddill yn troi'u cefnau ar yr eglwys yn gyfan gwbl gan adael i'r eithafwyr gael eu hwyl. Mae pob sect yn troi'n eithafol fel hyn cyn marw allan. Bydd yn hwyl gwylio.\nneges gan Dylan at 6:16 pm\ntagiau: crefydd, cristnogaeth, cyfunrywioldeb, prydain